6,954 Saman Kerana Ekzos Bising

KUALA LUMPUR: Polis mengeluarkan 71,127 saman terhadap pelbagai kesalahan menerusi Operasi Khas Ubahsuai Ekzos (bunyi bising) bagi tempoh 1 hingga 31 Mac lalu.

Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias, berkata daripada keseluruhan saman dikeluarkan, kesalahan ubah suai ekzos menyumbang sebanyak 6,954 saman.

Katanya, jumlah itu merangkumi 4,926 saman bagi motosikal, 1,627 saman bagi kereta dan 401 bagi lain-lain kenderaan.

“Dalam pada itu, sebanyak 2,696 motosikal, 66 kereta dan 19 lain-lain kenderaan disita untuk pemeriksaan lanjut.

“Kenderaan akan diserahkan semula selepas kenderaan yang diubahsuai ekzos dikembalikan kepada spesifikasi asal,” katanya dalam kenyataan, hari ini.

Azisman berkata, sebanyak 157,992 kenderaan keseluruhan diperiksa membabitkan 76,315 motosikal, 52,059 kereta dan 29,618 lain-lain kenderaan di 3,478 lokasi operasi di seluruh negara.

“Operasi dilancarkan bertujuan menguatkuasakan undang-undang kepada pengguna jalan raya terutama pemilik serta penunggang motosikal yang melakukan ubahsuai ekzos sehingga mendatangkan bunyi bising.

“Kita akan melakukan operasi ini secara berterusan di samping operasi lain seperti samseng jalanan, mabuk, lampu merah dan lain-lain,” katanya.

Azisman berkata beliau berpuas hati dengan prestasi JSPT di seluruh negara dan aktiviti-aktiviti ini dilihat berkurangan secara keseluruhannya.

Dalam perkembangan berasingan, beliau berkata, hampir RM32 juta bayaran saman membabitkan 291,157 saman dikumpul menerusi aplikasi MyBayar Saman dalam tempoh tujuh hari sejak dilancarkan 25 Mac lalu sehingga 31 Mac lalu.

Katanya, sebanyak 487,077 pengguna berdaftar dengan aplikasi itu selain 2,677 aduan emel terkumpul.

“Angka itu menunjukkan menunjukkan aplikasi berkenaan mendapat sambutan menggalakkan daripada orang ramai.

“Saya harap usaha ini akan terus disokong orang ramai dengan terus membuat pembayaran melalui aplikasi berkenaan,” katanya. – BH Online


Pelajar IPT Mula Balik Ke Kampung Hari Ini

KUALA LUMPUR, 27 April- Sebilangan besar pelajar di institusi pendidikan tinggi (IPT) awam dan swasta mampu tersenyum lebar hari ini kerana akan memulakan pergerakan pulang ke kampung halaman masing-masing.

Bagi pelajar beragama Islam, sudah pasti terbayang hidangan juadah berbuka puasa yang bakal dinikmati bersama keluarga selain menjalani ibadah puasa dengan yang tersayang.

Langkah membawa pulang pelajar yang terkandas di kampus dan sekitar ekoran Perintah Kawalan Pergerakan (PKP) itu merupakan antara sedikit kelonggaran yang diumum Perdana Menteri Tan Sri Muhyiddin Yassin pada Khamis lepas.

Menteri Pengajian Tinggi Datuk Dr Noraini Ahmad dalam kenyataan semalam bagaimanapun menyebut, pelajar yang berada dalam zon hijau sahaja dibenarkan pulang ke rumah masing-masing yang juga terletak dalam zon hijau.

Persiapan rapi dilakukan dengan kerjasama pelbagai agensi dan Kementerian Pengajian Tinggi turut menyediakan perkhidmatan pengangkutan untuk membawa pelajar dari pusat pelepasan di IPT yang telah dikenal pasti.

Dianggarkan terdapat kira-kira 100,000 pelajar yang terlibat, memetik Menteri Kanan (Kluster Keselamatan) Datuk Seri Ismail Sabri Yaakob.

Bagaimanapun, bagi mereka yang terperangkap di kampung (bukan pelajar) atau tempat lain yang ingin pulang ke destinasi masing-masing, perlu terus bersabar.

Ismail Sabri menjelaskan tarikh pergerakan mereka yang berada di kampung untuk pulang ke destinasi masing-masing bukan bermula pada 1 Mei ini.

Jelasnya, terdapat kekeliruan mengenai tarikh pergerakan tersebut apabila Polis Diraja Malaysia (PDRM) mengeluarkan kenyataan bahawa 1 sehingga 3 Mei adalah tarikh perjalanan dibenarkan bermula.

Menurutnya tarikh yang ditetapkan sehingga 1 Mei itu adalah pendaftaran melalui janji temu di balai polis, selain pendaftaran melalui aplikasi Gerak Malaysia.

Setakat ini sebanyak 300,000 sudah mendaftar dengan aplikasi itu termasuk 100,000 yang memohon untuk mendapatkan permit pergerakan bagi melakukan perjalanan kerana terkandas di kampung halaman dan tidak sempat pulang ke rumah masing-masing susulan PKP.

Ismail Sabri berkata selepas mendapat data dan maklumat daripada permohonan orang ramai itu, Majlis Keselamatan Negara, Kementerian Kesihatan dan Polis Diraja Malaysia akan membincangkan Prosedur Operasi Standard termasuk menetapkan tarikh pergerakan tersebut.

Setakat 12 tengah hari semalam, jumlah kes positif COVID-19 di Malaysia adalah 5,780 kes, dengan 98 kes kematian.

Jumlah kumulatif kes pulih dan discaj di Malaysia pula ialah 3,862 kes, iaitu 66.8 peratus daripada jumlah keseluruhan kes.


Alliance Bank Tawau Ditutup 2 Pekerja Positif Covid-19

TAWAU: Alliance Bank Malaysia Berhad (Alliance Bank) cawangan Tawau ditutup susulan dua kakitangannya disahkan positif Covid-19.

Menerusi kenyataan rasmi di Facebook, Alliance Bank memaklumkan kedua-dua kakitangannya itu kini sedang menjalani rawatan di hospital kerajaan.

“Cawangan bank telah ditutup pada 16 Oktober dan semua kakitangan sudah menjalani ujian saringan Covid-19.

“Salah seorang pengawal keselamatan kami disahkan positif Covid-19. Susulan itu seluruh kawasan bank juga sudah dibersihkan dan dinyahkuman,” katanya.

Kenyataan itu turut memaklumkan cawangan bank berkenaan akan ditutup sementara waktu sehingga dimaklumkan kelak.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tommy Thomas Letak Jawatan

KUALA LUMPUR, 28 Feb: Peguam Negara,  Tan Sri Tommy Thomas  telah meletakkan jawatan ketika negara bersedia untuk mendapat perdana menteri yang baharu.

Menurut laporan The Edge, Thomas menyerahkan surat peletakan jawatan beliau kepada Tun Dr Mahathir yang melantiknya ke jawatan tersebut untuk dua dua tahun yang sepatutnya berakhir pada bulan Jun.

The Edge turut memetik sumber yang tidak dinyatakan bahawa Thomas mahu meletakkan jawatan sementara Mahathir masih merupakan perdana menteri (iterim) kerana beliau yang memberikan jawatan tersebut kepadanya .

Ketika berita ini ditulis, bilangan sokongan ahli dewan rakyat untuk perdana menteri yang baharu memihak kepada Tan Sri Muhyidin Yasin . Beliau mendapat sokongan dari partinya yang kini turut disertai kumpulan Azmin, PAS, UMNO, MCA dan MIC. GPS dan Warisan dijangka akan turut memberikan sokongan kepada Muhyidin.

Sekiranya ini berlaku, Muhydin akan mendapat lebih dari 120 kerusi, melepasi majoriti mudah 112 kerusi .

Manakala Anwar mendapat 92 kerusi dari Pakatan Harapan-

Kerajaan Pakatan Harapan tumbang setelah Bersatu keluar dari gabungan tersebut.


Kontraktor Maut Jatuh Dari Bumbung

KOTA KINABALU: Seorang kontraktor maut akibat terjatuh ketika membaiki bumbung bocor dibahagian atas di tingkat tiga kondominium di Jalan Signal Hill, di sini, pagi tadi.

Mangsa lelaki berusia 28 tahun yang berasal dari Batu Caves, Selangor meninggal dunia di lokasi kejadian akibat parah dibahagian kepala.

Pemangku Ketua Polis Daerah Kota Kinabalu, Superintendan Geogre Abd Rakman berkata, pihaknya menerima panggilan daripada orang awam mengatakan seorang lelaki terjatuh dari sebuah kondominium, pada jam 9.26 pagi.

“Siasatan awal mendapati mangsa dipercayai sedang melakukan kerja-kerja pembaikan bahagian-bahagian bumbung yang bocor di tingkat atas kondominium berkenaan.

“Mangsa kemudian memanjat bumbung dan dipercayai memijak bumbung yang reput lalu terjatuh,” katanya ketika dihubungi.

Menurutnya, mangsa disahkan meninggal dunia di tempat kejadian.

“Mayat mangaa dihantar ke Jabatan Forensik Hospital Queen Elizabeth (HQE I) untuk siasatan lanjut.

“Kes diklasifikasikan sebagai mati mengejut,” katanya. -SabahNewsToday


Kereta Nasional Ketiga Diumum Hari Ini

KUALA LUMPUR: Menteri Perdagangan Antarabangsa dan Industri, Datuk Darell Leiking dijangka membuat pengumuman mengenai projek kereta nasional ketiga, hari ini.

Pengumuman berkenaan yang akan dilakukan di Cyberjaya, antara lain akan membincangkan secara lanjut mengenai projek hasil cetusan idea Perdana Menteri, Tun Dr Mahathir Mohamad dalam siri lawatannya ke Jepun, tahun lalu.

Penguman berkenaan akan disiarkan secara langsung di Facebook Harian Metro, http://www.facebook.com/harianmetro kira-kira jam 10 pagi nanti.

Cadangan mewujudkan jenama baharu kereta nasional itu adalah bagi menggantikan PROTON yang tidak lagi dianggap sebagai jenama kereta nasional selepas hampir separuh ekuitinya dijual kepada syarikat automotif China, Zhejiang Geely Holding Group Co (Geely).

Projek kereta nasional pertama yang juga hasil cetusan idea Dr Mahathir, dibangunkan PROTON Holdings Bhd (Proton) pada 1980 dan selepas itu, usaha kedua pula dilaksanakan dengan penubuhan Perusahaan Otomobil Kedua Sdn Bhd (PERODUA) pada 1992.

Berdasarkan jangkaan dan sasaran Dr Mahathir, kereta nasional ketiga ini nanti

bakal dilengkapi teknologi automotif terkini seperti enjin hibrid selain ciri-ciri keselamatan termaju dan dibangunkan sepenuhnya hasil kepakaran tenaga tempatan.


PGA Tahan Lima Lelaki Termasuk Empat Warga Asing, Rampas Syabu Dan Bakakuk

TAWAU: Pasukan Gerakan Am (PGA) Batalion 14 di sini, menahan lima lelaki termasuk empat pendatang asing dan merampas satu paket dadah dipercayai syabu serta sepucuk senapang dan tiga peluru hidup, selepas memeriksa tiga motosikal di kawasan Simpang 4, Batu 10, Kalabakan dekat sini semalam .

Komander Kawasan Keselamatan Khas Pantai Timur Sabah (ESSCom), Datuk Hazani Ghazali berkata kesemua suspek berumur antara 22 dan 41 tahun itu ditahan anggota tindakan pantas yang melakukan tugas risik serta rondaan di kawasan berkenaan pada 8.30 malam.

Beliau berkata hasil pemeriksaan oleh anggota yang membuat tugas risikan keatas tiga motosikal yang dinaiki lima lelaki itu, empat daripada mereka didapati warga asing yang tidak memiliki dokumen pengenalan diri, dan pemeriksaan keatas seorang suspek warga tempatan pula membawa kepada penemuan satu paket dadah jenis Syabu serta sebutir peluru hidup di dalam beg sandangnya.

Menurutnya penemuan peluru hidup itu seterusnya membawa kepada penemuan selaras senapang bakakuk serta dua butir lagi peluru hidup yang disembunyikan di dalam ladang kelapa sawit, tidak jauh dari kawasan suspek diperiksa.

“Hasil ujian air kencing turut mendapati kelima-lima suspek adalah positif dadah,” katanya dalam satu kenyataan di sini, hari ini.

Menurutnya semua suspek dan barang rampasan termasuk tiga motosikal di bawa ke Ibu Pejabat Polis Daerah Tawau untuk tindakan lanjut.


Permohonan Pengeluaran Khas RM10,000 KWSP Kini Dibuka

Orang ramai kini boleh mula memohon pengeluaran khas Kumpulan Wang Simpanan Pekerja (KWSP).

Untuk pengetahuan, pengeluaran khas ini adalah bertujuan untuk membantu ahli KWSP menampung komitmen kewangan bagi menghadapi cabaran kesan daripada pandemik COVID-19.

Bayaran akan menggunakan simpanan dalam Akaun 2 terlebih dahulu dan sekiranya ia tidak mencukupi, simpanan dalam Akaun 1 akan digunakan.

Tarikh akhir permohonan pengeluaran khas ini adalah pada 30 April 2022.


Lelaki Jatuh Pengsan Disahkan Meninggal Dunia Ketika Keluarkan Wang Di Telupid

BELURAN: Seorang lelaki jatuh pengsan sebelum disahkan meninggal dunia ketika sedang berurusan mengeluarkan wang di sebuah kedai di Pekan Telupid, tengahari Rabu.

Ketua Polis Daerah Beluran, Superintendan Kasim Muda berkata mangsa dikenali sebagai Jasliy Dariau, 53, sedang berurusan untuk mengeluarkan wang daripada kedai terbabit yang merupakan agen BSN.

“Semasa mangsa berurusan tiba-tiba telah rebah di atas lantai dan tidak sedarkan diri dalam kejadian lebih kurang jam 12.38 tengahari,” katanya.

Beliau berkata pelanggan yang melihat kejadian telah menghubungi Klinik Kesihatan Telupid untuk mendapatkan bantuan.

“Pemeriksaan oleh pegawai perubatan mendapati mangsa telah meninggal dunia,” katanya.

Kasim berkata pemeriksaan Covid-19 turut dijalankan ke atas mayat mangsa dan mendapati keputusannya negatif.

“Makluman awal dari keluarga mangsa mendapati simati menghidap penyakit darah tinggi dan mengikut rekod ini merupakan kejadian kali ketiga diserang stroke,” katanya.

Beliau berkata siasatan awal menolak kemungkinan adanya sebarang unsur jenayah dalam kes ini.

“Walau bagaimanapun, mayat mangsa telah dihantar ke Hospital Duchess Of Kent Sandakan untuk bedah siasat,” katanya.

Kasim berkata kes terbabit diklasifikasi sebagai Kes Mati Mengejut. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


14 Ditahan Leka Main Mahjong

PENAMPANG: Sekumpulan 14 individu sedang asyik berjudi di sebuah premis di Bundusan di sini ditahan polis, semalam.

Ketua Polis Daerah Penampang, Deputi Superintendan Mohd Haris Ibrahim berkata, serbuan dilakukan selepas polis menerima maklumat awam mengenai aktiviti berkenaan.

Katanya, sepasukan anggota dan pegawai Bahagian Siasatan Jenayah Ibu Pejabat Polis Daerah (IPD) Penampang turut merampas beberapa peralatan perjudian disyaki mahjong.

“Seorang suspek yang menyedari kehadiran polis cuba melarikan diri dengan naik ke tingkat atas namun berjaya ditahan.

“Semua tangkapan dan rampasan dibawa ke IPD Penampang untuk tindakan lanjut.

“Kes disiasat mengikut Seksyen 7(2) Akta Rumah Judi Terbuka 1953,” katanya, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kawasan SAR Bekas Anggota TLDM Diperluas

SEMPORNA: Kawasan mencari dan menyelamat bekas anggota Tentera Laut Diraja Malaysia (TLDM) Mahmur Ajae, 45, yang dilaporkan hilang, Sabtu lalu, diperluaskan kepada 155 batu nautika persegi, hari ini.

Pengarah Zon Maritim Semporna Komander Maritim Norrimi Hassan berkata, kawasan pencarian diperluaskan berbanding 101 batu nautika persegi, semalam, selepas operasi mencari dan menyelamat (SAR) disambung semula pada pukul 7 pagi tadi.

“Sehingga pukul 4 petang tadi, kami belum menerima sebarang petunjuk atau maklumat berhubung penemuan mangsa.

“Operasi hari ini membabitkan enam pegawai dan 53 anggota lain-lain pangkat dari pelbagai agensi yang terlibat,” katanya.

Tambahnya, SAR akan ditangguh pada 6 petang ini sebelum disambung esok membabitkan skala pencarian yang lebih luas, sekiranya mangsa belum ditemui.

Terdahulu, Mahmur dilaporkan hilang selepas bot dinaikinya bersama seorang lagi rakannya Salimin Saludin, 44, terbalik dan karam akibat dipukul ombak, berhampiran Pulau Mabul, dekat sini, pada pukul 7 pagi, Sabtu lalu.

Difahamkan Salimin yang juga bekas anggota TLDM berjaya diselamatkan penduduk kampung berhampiran pada pukul 9.45 pagi, hari yang sama dan sempat menghubungi keluarganya untuk memaklumkan kejadian itu kepada pihak polis untuk mendapatkan bantuan.

Susulan itu Agensi Penguatkuasaan Maritim Malaysia (APMM) Semporna mengaktifkan operasi SAR untuk mengesan mangsa, dibantu TLDM, Pasukan Polis Marin (PPM), Angkatan Tugas Bersama Dua (ATB2) dan Jabatan Bomba Dan Penyelamat Malaysia (JBPM).- BorneoToday


Sook Terima Peruntukan RM2.54 Juta Untuk Bekal Air Terawat Dan Graviti

KENINGAU, 11 Sept: Kementerian Pembangunan Luar Bandar Persekutuan memperuntukkan sebanyak RM2.54 juta bagi membiayai projek pembekalan air terawat dan graviti di beberapa buah kampung di Sook.

Penolong Pegawai Daerah Kecil Sook Paul Isidore berkata daripada jumlah itu sebanyak RM2.5 juta diperuntukkan bagi pembekalan air terawat kepada lima kampung iaitu Sekikilo, Ulu Barasanon, Ulu Mapila, Namadan dan Ulu Lintuhun.

Katanya ini meliputi kerja pemasangan paip dari bekalan utama sejauh dua kilometer dan peruntukan sebanyak RM400,000 untuk membiayai pembinaan pembekalan air graviti untuk Kampung Lalapakon yang terletak di Lembah Trus Madi sejauh enam kilometer.

“Untuk di Lalapakon, kerja-kerja melibatkan pembinaan sebuah empangan dan pemasangan paip kepada rumah-rumah penduduk,” katanya kepada Bernama selepas merasmikan sambutan Hari Kebangsaan Peringkat Daerah Kecil Sook di Sook hari ini.

Sebanyak 26 kontinjen menyertai perbarisan yang julung kali didakan.

Paul berkata masalah kekurangan bekalan air graviti di Kampung Lalapakon dan sekitar berpunca daripada sumber air daripada tadahan yang semakin kering disebabkan oleh faktor cuaca, selain saluran paip sedia ada mengalami kerosakan teruk.

“Dengan adanya tadahan air yang baharu nanti, ia memberi manafaat kepada lebih 300 penduduk di Lalapakon,” katanya.

Terdahulu dalam ucapan perasmiannya, Paul berkata nilai perpaduan rakyat di negeri ini sangat tinggi biarpun mempunyai pelbagai kaum dan berbeza anutan agama.

Katanya ini menjadi faktor utama menyumbang kepada keharmonian hidup rakyat dan semangat muhibbah yang penting dalam pembangunan negara.


Ahli BERSATU Sabah Diminta Bertenang, Kekal Positif

KOTA KINABALU: Ketua Penerangan Parti Pribumi Bersatu Malaysia (BERSATU) Sabah, Khairul Firdaus Akbarkhan meminta semua ahli BERSATU kekal positif dan bertenang supaya kesepakatan dapat diteruskan tanpa diselitkan unsur negatif yang mampu memecah-belahkan parti.

“Kita minta semuanya bertenang dan jangan melakukan apa-apa tindakan yang akhirnya hanya akan mengeruh dan memburukkan lagi keadaan.

“Kita yakin bahawa Presiden parti cukup bijak dan mahir untuk membuat keputusan serta memikirkan langkah apa yang wajar diambil kelak demi kebaikan BERSATU,” katanya.

Firdaus dalam satu kenyataan hari ini, turut menggesa agar ahli parti tidak berfikir bukan-bukan dan membuat sangkaan sendiri mengenai apa yang sudah berlaku.

“Langkah terbaik untuk kita adalah terus kekal sebagai ahli yang menyokong perjuangan teras parti sekaligus tidak berpecah kerana perpecahan hanya akan membawa masalah yang lebih buruk di kemudian hari.

“Perjuangan parti yang dibawa oleh atasan parti akan terus kita sokong sepenuhnya,” katanya.

Beliau meminta semua ahli parti terus melaksanakan peranan masing-masing dalam memastikan BERSATU menjadi parti pilihan rakyat.

Katanya, sudah tiba masa BERSATU berperanan penting dalam memastikan agenda pembangunan di Sabah dapat dilaksanakan.

Hari ini, Presiden BERSATU, Tan Sri Muhyiddin Yassin mengangkat sumpah jawatan sebagai Perdana Menteri kelapan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah

pada Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri yang berlangsung di Balai Singgahsana Kecil, Istana Negara pagi tadi.- Berita Harian


JKR diberi mandat pantau projek Pan Borneo Sabah

KOTA KINABALU: Jabatan Kerja Raya (JKR) diberi mandat untuk mengambil alih tugas memantau pelaksanaan Projek Lebuh Raya Pan Borneo di Sabah.

Perdana Menteri, Tun Dr Mahathir Mohamad, berkata kerajaan sudah memutuskan projek itu yang kini dipantau syarikat rakan penyampai projek (PDP), diserahkan kepada JKR seperti diminta kerajaan negeri sebelum ini.

Beliau berkata, penggunaan pihak luar seperti PDP untuk memantau pelaksanaan projek seperti itu menyebabkan kerajaan menanggung perbelanjaan tambahan sedangkan tugas berkenaan adalah kerja JKR.

“Sekarang terpulang kepada JKR menentukan siapa yang memantau projek itu, sama ada JKR Sabah atau JKR Persekutuan,” katanya pada sidang media di Terminal Dua, Lapangan Terbang Antarabangsa Kota Kinabalu (KKIA), di sini, malam ini.

Terdahulu, Dr Mahathir dan isteri, Tun Dr Siti Hasmah Mohd Ali, menghadiri Majlis Iftar Bersama Perdana Menteri di Masjid Bandaraya Kota Kinabalu. Yang turut hadir, Ketua Menteri Sabah, Datuk Seri Mohd Shafie Apdal dan isteri, Datin Seri Shuryani Shuaib.

Selepas berbuka puasa pada jam 6.28 petang, Dr Mahathir, Mohd Shafie dan jemaah menteri beragama Islam serta orang ramai menunaikan solat Maghrib berjemaah sebelum Perdana Menteri menyampaikan sumbangan kepada golongan asnaf.

Yang turut hadir ialah Timbalan Ketua Menteri, Datuk Jaujan Sambakong, Datuk Madius Tangau dan Datuk Christina Liew serta Menteri Undang-Undang dan Hal Ehwal Anak Negeri Sabah, Datuk Aidi Moktar.

Hadir sama, Menteri di Jabatan Perdana Menteri, Datuk Liew Vui Keong dan Waytha Moorthy serta Timbalan Menteri Dalam Negeri, Datuk Mohd Azis Jamman.

Sementara itu, Perdana Menteri berkata pelbagai halangan berpunca daripada kerajaan terdahulu menyebabkan banyak projek perumahan rakyat (PPR) di Sabah dan seluruh negara berdepan masalah.

Dr Mahathir berkata, kerajaan tidak mempunyai wang yang cukup untuk meneruskan projek itu dan terpaksa mendapatkan kerjasama syarikat swasta.

Mengenai hubungan Parti Pribumi Bersatu Malaysia (BERSATU) dan Parti Warisan Sabah (WARISAN), Dr Mahathir berkata hubungan kedua-dua pihak adalah baik dan mereka saling membantu menerusi Pakatan Harapan (PH).

“WARISAN bukan sebahagian daripada PH tetapi ia masih berkerja rapat dengan PH. Malah ada tiga menteri dalam Kabinet PH. Ketika Pilihan Raya Kecil (PRK) Parlimen Sandakan baru-baru ini juga WARISAN memainkan peranan besar,” katanya. – Berita Harian


‘Bayi ajaib’ selamat dicampak bapa

MISSOURI: Seorang bayi perempuan berusia enam bulan dianggap sebagai bayi ajaib selepas ditemui terapung dan masih hidup selepas dicampak bapanya ke dalam sebuah kolam di barat laut Missouri, Amerika Syarikat.

Bapa bayi berkenaan, Jonathon Zicarelli, 28, menyerah diri di balai polis Greenwood pada Isnin lalu dan tanpa rasa bersalah memberitahu dia mencampakkan anaknya ke dalam kolam serta melihat anaknya tenggelam.

Terkejut dengan pengakuan lelaki itu, beberapa anggota polis segera ke lokasi kejadian dan menemui bayi itu terapung di tengah kolam.

Akhbar The Kansas City Star melaporkan, Zicarelli memberitahu penyiasat dia merancang membunuh anaknya 24 jam sebelum kejadian kerana terlalu tertekan dengan masalah hidup dan ingin memudahkan tugas isterinya.

Jurucakap polis, Greg Hallgrimson berkata, pihaknya terus bergegas ke tempat kejadian beberapa minit kemudian dan menemui bayi berkenaan yang terapung di tengah kolam seperti anak patung.

Mereka segera mengeluarkan bayi yang dalam keadaan terkejut itu dan memberi bantuan pernafasan sebelum dibalut dengan baju seragam polis untuk mengelakkan daripada kesejukan. – Agensi


Shafie Bukan Pertikai Keputusan Agong Lantik PM – Kata Bekas Menteri

PETALING JAYA: Bekas menteri undang-undang, Liew Vui Keong hari ini mempertahankan usul yang dibawa Shafie Apdal berhubung sepucuk surat tular mengenai usul undi percaya di Dewan Rakyat bahawa Dr Mahathir Mohamad memiliki sokongan majoriti ahli dewan sebagai perdana menteri.

Liew berkata, usul dikemukakan Shafie adalah mengikut apa yang dibenarkan dalam Peraturan-Peraturan Mesyuarat Dewan Rakyat dan Perlembagaan Persekutuan, oleh itu semua pihak tidak seharusnya membuat andaian ketua menteri Sabah itu tidak menghormati keputusan Yang Di Pertuan Agong.

“Ahli Parlimen sudah mengemukakan usul tersebut di bawah Peraturan Mesyuarat 26(1) dibaca bersama Peraturan Mesyuarat 27(3) yang membenarkan sesuatu usul itu dikemukakan mengikut tatacaranya.

“Adalah terserah kepada speaker Dewan Rakyat untuk memutuskannya atau selepas mengkehendaki apa-apa undian yang perlu dibuat dan diputuskan.

“Ahli Parlimen Semporna tahu kuasa melantik perdana menteri adalah di bawah kuasa mutlak Agong. Beliau tidak menafikan kenyataan itu kerana tahu akan wujudnya Perkara 43 yang menyebut tentang kuasa Agong, untuk melantik seseorang perdana menteri,” katanya.

Sebelum ini, Speaker Dewan Rakyat, Mohamad Ariff Md Yusof menolak permohonan yang dikatakan daripada Shafie memohon izin membawa usul dan mengemukakan resolusi terhadap Mahathir.

Surat yang dikatakan dari Shafie itu mencadangkan usul mengemukakan resolusi untuk membuat ketetapan bahawa Mahathir yang juga ahli Parlimen Langkawi mempunyai keyakinan majoriti ahli Dewan Rakyat.

Dalam surat yang dilihat FMT, Ariff berkata usul itu tidak selari dengan Perkara 43 Perlembagaan Persekutuan kerana ia “mempertikai kuasa Agong dalam urusan pelantikan jawatan perdana menteri”.

Liew berkata, dalam surat usul dikemukakan Shafie, beliau hanya ingin menarik perhatian Agong dan Istana Negara dan juga kepada rakyat bahawa amnya menurut Perlembagaan Persekutuan, perkara yang melibatkan sama ada seseorang itu memiliki keyakinan majoriti untuk menjadi seorang perdana menteri perlu dibuat dan diputuskan melalui pemilihan dalam kalangan ahli Dewan Rakyat semasa Parlimen bersidang.

“Ini membawa maksud setelah pengesahan mengenai isu keyakinan majoriti ini dibentang, dibahas dan diputuskan oleh ahli-ahli Dewan Rakyat yang bersidang, maka selanjutnya sembah maklum perkara ini perlu dipanjangkan ke makluman Agong.

“Ini adalah kerana sehingga ke hari ini, semua pihak amat ternanti-nanti sama ada Mahathir dan Muhyiddin Yassin, yang manakah antara tokoh berdua ini yang memiliki keyakinan majoriti,” katanya.

Pada masa sama, Liew turut memaklumkan keputusan speaker Dewan Rakyat menolak usulnya berhubung keputusan kerajaan pada hari ini kerana kerajaan Perikatan Nasional ini mempunyai sokongan adalah pra-matang. – FMT

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Tarikh Buka Semula Sekolah Diketahui Esok

KUALA LUMPUR: Tarikh buka semula sekolah dijangka diketahui esok.

Perkara itu diumumkan oleh Timbalan Menteri Pendidikan II, Muslimin Yahaya.

Semalam, Ketua Pengarah Kementerian Kesihatan Malaysia (KKM), Datuk Dr Noor Hisham Abdullah dilaporkan berkata tarikh pembukaan sesi persekolahan dijangka diketahui hari ini selepas mesyuarat antara KKM dan Kementerian Pelajaran Malaysia (KPM) diadakan bagi membincang lebih mendalam mengenai pelaksanaan prosedur operasi standard (SOP).- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 135 Kes Sembuh & Discaj Hospital Hari Ini

PUTRAJAYA: Kementerian Kesihatan Malaysia (KKM) melaporkan sebanyak 135 sembuh baharu yang dicatatkan hari ini.

Angka tersebut menjadikan jumlah kumulatif kes sembuh keseluruhan dan telah dibenarkan discaj setakat ini adalah berjumlah 3,102 kes bersamaan 58.5 peratus daripada jumlah keseluruhan kes.

Bilangan kes pesakit sembuh dan discaj dari hospital adalah sebanyak 135 kes.Jumlah keseluruhan kes telah sembuh dan discaj adalah 3,102 kes kadar kesembuhan dari jumlah keseluruhan kes positif. Terima kasih kepada semua! #StayatHome #BreaktheChain #KitaMestiMenang pic.twitter.com/ghC6QmqpQY


Dua Lelaki Tempatan Miliki Syabu Ditahan Di Kinarut

PAPAR: Dua lelaki tempatan ditahan, selepas didapati memiliki dadah jenis syabu dalam satu serbuan di Kinarut, semalam.

Dalam kejadian kira-kira jam 2 petang itu, kedua-dua suspek berusia 30-an turut didapati positif dadah jenis Methamphetamine dan Amphethamine.

Ketua Polis Daerah Papar, Deputi Superintendan Batholomew Umpit berkata, tangkapan dibuat oleh sepasukan anggota dari Bahagian Siasatan Jenayah Narkotik Ibu Pejabat Polis Daerah (IPD) Papar.

“Hasil saringan awal terhadap kedua-dua suspek didapati positif dadah dan pemeriksaan lanjut juga mendapati mereka memiliki 0.15 gram syabu.

“Kedua-duanya kini ditahan reman mengikut Seksyen 12(2) Akta Dadah Berbahaya 1952 dan 15(1)(a) akta yang sama bagi membantu siasatan,” katanya ketika dihubungi, hari ini.

Batholomew berkata, tangkapan itu adalah salah satu usaha Polis Diraja Malaysia (PDRM) khususnya IPD Papar dalam mengatasi masalah penyalahgunaan dadah di daerah itu.

“Selain itu bagi memastikan peraturan Perintah Kawalan Pergerakan Pemulihan (PKPP) dipatuhi penduduk setempat.

“Oleh itu, orang ramai diminta terus memaklumkan sebarang maklumat berkaitan jenayah atau penyalahgunaan dadah di kawasan masing-masing untuk diambil tindakan,” katanya.


Wanita Maut, Rakan Cedera Kereta Lawan Arus Di Pintasan Jalan Tuaran

KOTA KINABALU: Seorang wanita maut manakala dua rakannya cedera apabila kereta dinaiki mereka bertembung dengan kereta ketika memandu melawan arus di pintasan Jalan Tuaran berhampiran Taman Puri Warisan, di sini, awal pagi hari ini.

Dalam kejadian kira-kira jam 1 pagi itu, mangsa Florenni Dominic, 28, yang memandu kereta Perodua Kancil disahkan meninggal dunia di lokasi kejadian oleh pegawai perubatan dari Hospital Wanita dan Kanak-Kanak Sabah (HWKK).

Dua penumpang Perodua Kancil dan pemandu kereta Perodua Alza lelaki berusia 30 tahun yang cedera dibawa ke Hospital Queen Elizabeth II (HQE II) untuk rawatan lanjut.

Difahamkan, mangsa dalam perjalanan pulang ke rumah di Manggatal selepas selesai menyambut hari lahir rakannya di Suria Inanam.

Ketua Bahagian Siasatan dan Penguatkuasaan Trafik (JSPT) Ibu Pejabat Polis Daerah (IPD) Kota Kinabalu, Deputi Superintendan Jo Ak Hang berkata, siasatan awal mendapati kereta Perodua Alza dipandu seorang lelaki berada di lorong kanan dari arah Tuaran menghala ke Penampang apabila tiba-tiba bertembung dengan Perodua Kancil itu yang menentang arus.

“Dia cuba mengelak ke kiri jalan namun disebabkan jarak terlalu dekat menyebabkan perlanggaran berlaku.

“Akibat kejadian itu, pemandu Perodua Kancil meninggal dunia di tempat kejadian,” katanya ketika dihubungi, hari ini.

Jo berkata, mayat mangsa dihantar ke Jabatan Forensik HQE I, dan sampel darah mangsa akan diambil ketika bedah siasat dijalankan untuk dihantar ke Jabatan Kimia bagi analisis alkohol.

“Kes disiasat mengikut Seksyen 41(1) Akta Pengangkutan Jalan 1987,” katanya.

Sepasukan bomba dari Balai Bomba dan Penyelamat (BBP) Lintas turut berada di lokasi kejadian bagi membantu mengeluarkan mangsa yang tersepit. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Polis Penampang Buru Suspek Kes Khianat Kebakaran Di Bangunan T1

PENAMPANG: Polis Penampang sedang giat memburu tiga lelaki yang disyaki terbabit dalam kejadian sebuah premis dibakar di Bangunan T1, Jalan Bundusan, di sini, tengah malam tadi.

Kejadian jam 12.55 tengah malam itu berjaya dirakam menerusi kamera litar tertutup (CCTV) di premis berkenaan yang kini menjadi tular di laman sosial.

Menerusi rakaman CCTV itu, ketiga-tiga suspek yang memakai penutup muka dan topi berwarna hitam mencurah petrol lalu menyalakan dengan pemetik api.

Sebaik api dinyalakan, ketiga-tiga suspek bertindak melarikan diri.

Ketua Polis Daerah Penampang Deputi Superintendan Mohd Haris Ibrahim berkata, kejadian itu disedari oleh pemilik premis berkenaan selepas dihubungi oleh rakan suaminya yang memaklumkan kedai miliknya terbakar.

“Selepas dimaklumkan mengenai perkara itu, dia bergegas ke lokasi dan dapati api telah dipadamkan oleh orang awam yang berada di tempat kejadian.

“Beberapa barang milik kedai seperti kerusi, meja dan pintu kaca musnah dan anggaran kerugian hampir RM10,000,” katanya menerusi kenyataan media hari ini.

Mohd Haris berkata, rakaman CCTV di premis berkenaan berjaya merakam tiga suspek telah menyimbah petrol di premis berkenaan dan semua suspek melarikan diri selepas api dinyalakan.

“Usaha mengesan ketiga-tiga suspek yang terbabit dalam kes ini sedang diburu.

“Orang ramai yang mempunyai maklumat berhubung kejadian ini mohon untuk menghubungi pihak polis,” katanya.

Kes disiasat mengikut Seksyen 435 Kanun Keseksaan iaitu khianat dengan api.


Juarai Liga Semakin Cerah Jika Sabah Kejutkan JDT II Malam Esok

Sabah tekad buat kejutan di Pasir Gudang

Walaupun mengakui ia satu tugas sukar, pengendali Sabah, Jelius Ating, tetap yakin anak buahnya mampu mengatasi Johor Darul Ta’zim II (JDT II) dalam pertembungan pasukan teratas Liga Perdana itu di Stadium Majlis Perbandaran Pasir Gudang, malam esok.

Katanya, beliau memiliki perancangan tersendiri untuk mengejutkan JDT II namun sasaran itu hanya akan menjadi kenyataan jika anak didiknya mempamerkan aksi terbaik dan mengikut strategi yang dirancang.

“Tiada yang mustahil dalam bola sepak, jika mereka (JDT II) mampu tewaskan kita di Likas pada awal musim ini, kenapa pula kita tidak mampu mengejutkan mereka di Pasir Gudang.

“Kami sudah melihat rakaman perlawanan membabitkan JDT II untuk kenal pasti kekuatan serta kelemahan mereka dan kami ada perancangan sendiri untuk hadapi mereka.

“Ini (bertemu JDT II) satu aksi penting sebelum kita bertandang pula ke Shah Alam untuk bertemu UiTM FC minggu depan dan sekiranya kami dapat mencatat keputusan baik dalam dua perlawanan ini, peluang untuk jadi juara semakin cerah,” katanya ketika dihubungi, di sini, hari ini.

Jelius berkata, kehadiran semula kapten Tambadau, Rawilson Batuil, yang baru selesai menjalani penggantungan perlawanan bakal memperkuatkan lagi pasukan itu khususnya di bahagian pertahanan.

“Tidak banyak perubahan terhadap kesebelasan utama, hanya Rawilson saja yang akan kembali beraksi menggantikan Maffry (Balang) dan Azzizan (Nordin) juga mungkin akan direhatkan.

“Bagaimanapun, Maffry tetap tersenarai sebagai pemain simpanan kerana kita masih perlukan dia sekiranya berlaku sesuatu seperti kecederaan, dia pemain serba boleh yang bukan saja boleh bermain di bahagian pertahanan tetapi juga di posisi tengah.

“Kita juga sekali lagi akan merehatkan Azzizan yang baru pulih dari kecederaan kerana kita mahu dia cergas sepenuhnya untuk aksi akan datang,” katanya.

Jelius dijangka mengekalkan Rozaimie Rohim selaku penjaga gol utama dengan dibantu empat pertahanan iaitu Rawilson, Park Taesu, Evan Wensley Wenceslaus dan Randy Baruh Samson.

Sementara itu, Ahmet Atayev dan Ricco Nigel Milus akan mengemudi bahagian tengah dengan dibantu Alto Linus di sebelah kanan dan Jenius Karib di sayap kiri.

Dua penyerang import, Rodoljub Paunovic dan Aguinaldo Mendes Veiga pula dijangka terus menggalas tugas sebagai pemburu jaringan buat Tambadau.


(VIDEO) Baghdad Diserang, Dua Roket ‘Tembus’ Zon Hijau

Selepas serangan peluru berpandu yang dilancarkan daripada Iran semalam, satu lagi serangan dilaporkan telah berlaku menghala ke Baghdad.

Menurut laporan media antarabangsa, dua siri letupan kedengaran pada lewat malam Rabu waktu tempatan.

Memetik daripada sumber keselamatan, Agence France-Presse telah melaporkan bahawa dua roket telah meledak sehingga menyebabkan kebakaran dan letupan di kawasan ‘Green Zone’ yang dipenuhi bangunan kerajaan dan kedutaan asing.

Menurut sumber yang lain, salah satu daripada roket terbabit meletup berhampiran kedutaan AS. Walau bagaimanapun, sehingga kini tiada lagi kecederaan yang dilaporkan.

Two Katyusha rockets fell near #US embassy in central Baghdad. embassy’s sirens heard. pic.twitter.com/vNvz6cXT2f

BREAKING: Rocket fire into Baghdad’s Green Zone pic.twitter.com/HaPcDaF22Z

BREAKING: Blasts heard in central Baghdad#IranvsUSA pic.twitter.com/ocmlZVg7AM

Sumber: Washington Times / Barzan Sadiq


Keputusan Kerajaan Selalu ‘Flip Flop’, Itu Sebab Rakyat Marah, Kata Salleh

KOTA KINABALU: Seorang bekas menteri persekutuan berkata, kemarahan rakyat secara amnya berpunca daripada keputusan “flip flop” kerajaan dalam menangani krisis peningkatan kes Covid-19.

Salled Said Keruak, menyarankan kerajaan menyediakan pelan komunikasi dalam membuat sebarang keputusan bagi mengelakkan kekeliruan dalam kalangan rakyat, yang hanya akan menghilangkan kepercayaan mereka terhadap keberkesanannya.

Beliau merujuk kepada situasi rakyat yang mula mempersoalkan keberkesanan pelaksanaan perintah kawalan pergerakan (PKP) 3.0 pada Khamis lalu.

“Pihak yang bertanggungjawab haruslah tidak terburu-buru dan gopoh dalam membuat sebarang keputusan selain tidak tunduk dengan desakan mana-mana pihak,” katanya, dengan menambah ketegasan adalah kunci untuk mengembalikan keyakinan rakyat.

Beliau berkata, kaedah masa kini yang sekadar tertumpu pada pengumuman, kenyataan dan grafik dilihat mengelirukan dan tidak berkesan.

Pada 4 Mei, kerajaan mengumumkan PKP 3.0 dikuatkuasakan di enam daerah di Selangor iaitu Hulu Langat, Petaling, Gombak, Klang, Kuala Langat dan Sepang mulai 6 Mei.

Sehari kemudian, kerajaan turut mengumumkan PKP dikuatkuasakan di Kuala Lumpur bermula 7 Mei.

Salleh berkata, segala keputusan yang diambil perlu difikirkan sedalam-dalamnya dengan mengambil kira semua faktor termasuk data yang sahih. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Had Jumlah Pelanggan Duduk Satu Meja Di Restoran

PUTRAJAYA – Sejumlah 178,083 restoran dan kedai makan di seluruh negara kini boleh menarik nafas lega susulan mereka kembali dibenarkan menjalani operasi perniagaan dalam kapasiti penuh sepanjang tempoh Perintah Kawalan Pergerakan Pemulihan (PKPP).

Hal itu kerana kerajaan hari ini memutuskan untuk tidak menetapkan lagi had jumlah pelanggan yang dibenarkan duduk bagi setiap meja makan di restoran serta kedai makan.

Berita baik itu dijangka turut memberi kelegaan kepada 907, 453 pekerja dalam bidang makanan dan minuman yang sebelum ini bimbang berdepan risiko kehilangan pekerjaan.

Menteri Kanan (Keselamatan), Datuk Seri Ismail Sabri Yaakob berkata, pelanggan restoran dan kedai makan kini tidak lagi dihadkan dan boleh kembali duduk berdasarkan saiz meja.

Menurutnya, kebenaran itu terpakai selagi ada inisiatif pematuhan prosedur operasi standard (SOP) penjarakan sosial antara pelanggan restoran dan kedai makan terlibat.

“Cuma isu hendak ditekankan di sini ialah mengenai penjarakan sosial, selagi aspek ini dipatuhi, kerajaan tiada halangan mengenai jumlah pelanggan di meja makan.

“Kalau boleh muat lapan orang, lapan orang boleh duduk. Kalau boleh 10 orang, 10 orang dibenarkan duduk,” katanya pada sidang media (Non-Health) selepas Mesyuarat Khas Menteri-Menteri Mengenai Pelaksanaan Perintah Kawalan Pergerakan Pemulihan (PKPP) di sini hari ini.

Terdahulu, sepanjang tempoh Perintah Kawalan Pergerakan Bersyarat (PKPB), restoran akan dibenarkan menerima pelanggan untuk makan di premis dengan satu meja tidak lebih empat orang.

Semua pelanggan juga perlu memberikan nama, nombor kad pengenalan diri (MyKad), nombor telefon dan membenarkan suhu badan diambil.

Menurut garis panduan yang dikeluarkan Majlis Keselamatan Negara, jarak antara meja juga perlu sekurang-kurangnya dua meter.

Tempoh perniagaan restoran dan kedai makan sebelum ini turut dibenarkan beroperasi daripada 7 pagi sehingga 10 malam, kepada 7 pagi sehingga 12 tengah malam.

Pemilik restoran juga perlu menyediakan pembersih tangan dan kemudahan membasuh tangan.


Bayaran ‘Porter’ Gunung Kinabalu Akan Diselaraskan – Menteri Sabah

KOTA KINABALU : Kadar upah poter atau pembawa barang, di Gunung Kinabalu perlu diselaraskan mengikut kadar yang ditetapkan Taman-Taman Sabah (TTS), kata Menteri Pelancongan, Kebudayaan dan Alam Sekitar Sabah Datuk Jafry Ariffin.

Beliau berkata TTS menetapkan kadar upah untuk poter yang memberi khidmat membawa barangan untuk pendaki Gunung Kinabalu sebanyak RM13 sekilogram dengan minimum jumlah berat 10 kilogram, manakala poter mengangkat barang keperluan penginapan RM5.50 sekilogram.

Katanya kadar upah poter mengangkat barang keperluan perkhidmatan untuk penginapan dan restoran di gunung itu adalah RM5 sekilogram yang perkhidmatan itu dikendalikan Mountain Torq dan Sutera Sanctuary Lodge.

“Saya mencadangkan agar Sutera Sanctuary Lodge dan Mountain Torq juga dapat mempertimbangkan untuk selaraskan kadar upah yang sama dengan TTS.

“Namun kadar upah poter dan malim gunung akan dibincangkan daripada semasa ke semasa agar mereka juga mampu meningkatkan keseimbangan kerja dan mempunyai standard kehidupan yang lebih baik,” katanya menerusi kenyataan hari ini.

Jafry berkata dengan kiraan kasar upah RM5 sekilogram, secara purata berat barang diangkat poter sehari adalah 35 kilogram sekali mendaki dan sekiranya Poter mendaki sebanyak 15 kali sebulan purata pendapatan RM2,625, bagaimanapun kekerapan mendaki bergantung kepada kerajinan seorang poter.

Bagaimanapun, katanya laporan daripada TTS memberitahu secara purata seorang poter pendaki Gunung Kinabalu dengan pendakian sebanyak 12 kali sebulan mampu memperoleh pendapatan sebanyak RM3,540 sebulan.

Sementara itu, beliau berkata untuk kadar upah bagi malim gunung ketika ini adalah RM230 untuk dua hari satu malam dan purata seorang malim gunung mengiring pendaki dalam sebulan adalah sebanyak 13 kali dengan anggaran pendapatan RM2,990.

Pada masa sama, beliau berkata kementeriannya juga telah meluluskan bantuan kewangan secara sekali bayar sebanyak RM10,000 kepada Persatuan Malim Gunung dan Persatuan Poter Gunung Kinabalu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki tetak isteri hingga mati direman seminggu

KINABATANGAN: Lelaki berumur 31 tahun yang menetak isterinya hingga mati di rumah pekerja di Ladang Pintasan, kelmarin, direman tujuh hari mulai hari ini bagi membantu siasatan.

Ketua Polis Daerah Kinabatangan, Superintendan A Sahak Rahmat, berkata suspek yang ditahan jam 10.30 pagi semalam didapati negatif dadah namun dipercayai berkelakuan kejam terhadap isterinya kerana berang dituduh ada isteri lain kerana sering keluar malam.

Katanya, polis sudah menemui senjata disyaki digunakan suspek iaitu parang sepanjang 70 sentimeter dan kes disiasat mengikut Seksyen 302 Kanun Keseksaan kerana membunuh.

“Hasil siasatan lanjut, kejadian itu sebenarnya berlaku pada jam 8 malam kelmarin yang mana mangsa bukan sahaja bekerja sebagai pemungut biji sawit, malah penabur baja.

“Ketika kejadian, jiran mereka turut mendengar jeritan meminta tolong. Saksi kemudian sempat melihat suspek berusia 31 tahun yang juga suami mangsa dalam keadaan berlumuran darah sambil memegang parang.

“Motif kejadian dipercayai akibat perselisihan faham antara suami isteri di mana mangsa menuduh suaminya ada isteri lain kerana sering keluar pada waktu malam,” katanya ketika dihubungi hari ini.

Dalam kejadian itu, mangsa, Ira Sumang, 27, dipercayai berasal dari Makassar, Indonesia, ditemui mati dengan kesan tetakan di kepala, muka dan tangan dengan antara cebisan yang ditemui ialah tangan dan jari mangsa.

Difahamkan, anggota polis terpaksa memungut enam cebisan anggota badan mangsa selepas ditemui bertaburan di lantai ruang tamu dan dapur.


Ahli Parlimen Pembangkang Berarak Menuju Parlimen

KUALA LUMPUR: Ahli Parlimen pembangkang yang berkumpul di Dataran Merdeka memulakan perarakan mereka ke Parlimen dalam protes meminta peletakan jawatan Perdana Menteri Muhyiddin Yassin dan anggota Jemaah Menterinya.

Teriakan “Reformasi”, “Hidup Rakyat” dan “Daulat Tuanku”bergema dalam perarakan yang turut disertai bekas Perdana Menteri Dr Mahathir Mohamad, Ketua Pembangkang Anwar Ibrahim, Setiausaha Agung DAP Lim Guan Eng, dan Presiden Amanah Mat Sabu, itu.

Anggota-anggota polis dilihat hadir untuk mengawal situasi, dan Ahli-Ahli Parlimen beberapa kali perlu berunding dengan mereka supaya perarakan dapat mara.

Bagaimanapun, pegawai Unit Simpanan Persekutuan (FRU) yang membawa perisai rusuhan menghalang jalan masuk ke Jalan Parlimen dari Dataran Merdeka.

Disebabkan perarakan itu tidak dapat mara ke Parlimen, para peserta bersurai dan kebanyakannya kembali ke Dataran Merdeka.


Kuarantin Dengan ‘Hantu’

JAKARTA: Bosan dengan individu yang ingkar perintah kuarantin, seorang ahli politik di Sragen, Jawa Tengah, Indonesia memutuskan untuk menghukum individu terbabit dengan meletakkan mereka di rumah terbiar yang didakwa ‘berhantu’.

Untung Yuni Sukowati berkata, pihaknya mengambil pendekatan itu selepas mendapati kemasukan orang ramai secara besar-besaran ke Sragen selepas Jakarta dan kota-kota besar lain ditutup.

Beliau berkata, banyak individu yang baru tiba itu tidak mengikuti arahan supaya menjalani kuarantin selama 14 hari bagi mengelak penularan wabak itu ke seluruh Pulau Jawa yang padat dengan penduduk itu.

Sehubungan itu, Sukowati mengarahkan rumah-rumah terbiar yang dikatakan ‘berhantu’ dijadikan tempat untuk menahan individu berkenaan.

Setakat, lima individu sudah dikenakan hukuman berkenaan.

“Kalau ada rumah kosong dan berhantu di kampung anda, tangkap mereka yang ingkar perintah kuarantin dan masukkan mereka ke situ,” kata Sukowati kepada AFP.

Pegawai kerajaan di sebuah kampung di Sepat, Srengan memilih untuk meletakkan individu degil itu di sebuah rumah yang lama tidak berpenghuni.

Sebagai langkah keselamatan, mereka diletakkan di ruangan berasingan dengan katil yang diasingkan dengan langsir.

Setakat ini, tiga individu yang baru tiba di kampung itu sudah menerima hukuman untuk menghabiskan baki tempoh kuarantin 14 hari mereka di rumah berkenaan.

Antara yang menerima hukuman itu ialah Heri Susanto.

“Setakat ini saya belum terserempak dengan apa-apa.

“Tetapi kalau terjumpa, tak boleh buat apa-apa,” kata Susanto, yang berasal dari Sumatera.

“Saya sedar ini adalah untuk menjaga keselamatan orang ramai. Ini pengajaran untuk saya.” katanya. – Agensi


Kejamnya Ibu

MOSCOW: Seorang ibu mendakwa tidak mampu menyara dua anaknya hingga mendorongnya membunuh kanak-kanak berusia dua dan empat tahun itu sebelum membakar mayat mereka dalam kejadian di Russia pada April tahun lalu.

Bagaimanapun, gaya hidup wanita terbabit, Elena Karimova, 27, tidak seperti didakwanya apabila dikatakan membelanjakan sekitar 470 paun (RM2,501) untuk kereta sewa selain mampu melancong ke luar negara.

Elena yang hidup glamor dengan 27,000 pengikut Instagram untuk perniagaan kosmetiknya, mencekik mati anaknya di tempat duduk belakang kereta sewanya dengan rakaman kamera litar tertutup menunjukkan detik akhirnya membeli coklat untuk kanak-kanak berkenaan didedahkan pihak berkuasa, semalam.

Ketika disoal siasat, Elena memberitahu polis, dia menghadapi masalah kewangan yang menyebabkannya melakukan perbuatan kejam itu.

“Saya tidak mampu menyara mereka. Saya kesal dengan apa yang berlaku. Saya tinggal suami sebelum kami bercerai dan menyukarkan lagi saya untuk membesarkan anak,” katanya.

Menurut pihak berkuasa, Elena dipercayai mencekik mati anak lelakinya, Suleiman, 2, dan anak perempuan, Khadizha, 4, hingga mati di dalam kereta sewa sebelum membakar mayat mereka di kawasan hutan di Nizhny Novgorod.

Bagaimanapun, penyiasat berkata, dia menyimbah air untuk memadamkan api selepas bimbang orang ramai melihat asap dihasilkan. Dia kemudian mengambil semula mayat rentung itu dan meninggalkannya semalaman dalam kereta sebelum membawanya pula ke sebuah bangunan pada keesokannya.

Bangunan berkenaan turut dibakar, dan mayat ditemui bomba yang memadamkan api.

Elena ditahan kira-kira sembilan bulan lalu atas tuduhan bunuh dan kes terbabit akan dibicarakan di mahkamah tidak lama lagi.

Jawatankuasa Siasatan Russia berkata, individu yang menyewakan kereta itu kepada wanita terbabit menyerahkan bukti kepada polis bagi membolehkan kes dibawa ke mahkamah. – Agensi


Anggota Polis Dari Sabah Maut Dirempuh Pemandu Mabuk

KLUANG: Seorang anggota polis maut selepas motosikal ditungganginya dirempuh kereta yang dipandu lelaki dipercayai mabuk di Kilometer 6 Jalan Kluang-Teck Wah Hing, di sini, semalam.

Dalam kejadian 10.25 malam itu, Lans Koperal Bradford Bernard, 28, yang dalam perjalanan ke Ibu Pejabat Polis Daerah (IPD) Kluang dilaporkan meninggal dunia di tempat kejadian.

Timbalan Ketua Polis Daerah Kluang Deputi Superintendan Abdul Razak Abdullah Sani berkata, mangsa baru sahaja selesai tugas kawalan keselamatan di kawasan Perintah Kawalan Pergerakan Diperketatkan (PKPD) di Penjara Simpang Renggam sebelum pulang ke IPD Kluang.

“Hasil siasatan mendapati, pemandu kereta Mercedes-Benz hilang kawalan sebelum bertembung dengan motosikal ditunggangi mangsa menyebabkan anggota polis itu parah dan meninggal dunia di tempat kejadian.

“Susulan itu, polis menahan pemandu kereta berkenaan yang berusia 58 tahun dan hasil saringan ujian nafas mendapati lelaki itu positif alkohol melebihi had ditetapkan,” katanya dalam satu kenyataan di sini, hari ini.

Katanya, siasatan lanjut mendapati suspek mempunyai satu rekod lampau mengikut Seksyen 420 Kanun Keseksaan.

“Suspek ditahan reman selama empat hari untuk siasatan lanjut dan kes disiasat mengikut Seksyen 41 (1) Akta Pengangkutan Jalan 1987,” katanya. – HMetroo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayaran Sewa PPR Dikecualikan 6 Bulan

KUALA LUMPUR: Kerajaan bersetuju memanjangkan pengecualian pembayaran sewa Projek Perumahan Rakyat (PPR) daripada tempoh sebulan yang diumumkan sebelum ini kepada enam bulan.

Perdana Menteri, Tan Sri Muhyiddin Yassin, berkata keputusan melaksanakan moratorium itu akan membabitkan peruntukan kos keseluruhan sebanyak RM3 juta yang bakal ditanggung oleh kerajaan.

“Pengecualian ini membabitkan 3,636 unit rumah PPR disewa atau transit bawah pengurusan Kementerian Perumahan dan Kerajaan Tempatan. Bagi unit sewa pula, penangguhan bayaran bulanan diberikan selama enam bulan, berkuat kuasa April hingga September ini.

“Penangguhan bayaran ini membabitkan kos RM5.7 juta bagi 4,649 unit,” katanya.

Beliau berkata demikian ketika mengumumkan Pakej Rangsangan Ekonomi Prihatin Rakyat (PRIHATIN) hari ini.


Malaysia Kedudukan Ke-3 Negara Paling Ramai ‘Sugar Daddy’ Di Asia

NEW DELHI: Malaysia dengan 42,500 ‘sugar daddy’ berada di kedudukan ketiga dalam kalangan negara Asia di belakang Indonesia dengan 60,250 orang.

India mengungguli senarai 10 teratas di Asia dengan 338,000 atau 61 peratus daripada jumlah keseluruhan 556,000 ‘sugar daddy’ di rantau ini, menurut tinjauan oleh laman sesawang temu janji terbesar di dunia, SeekingArrangement.

Firma temu janji itu, dalam satu kenyataan, berkata negara dengan kadar pendidikan tinggi terbukti lebih rentan terhadap aliran ini berikutan pelajar dibebani hutang.

Dikatakan Malaysia mencatat hutang tertunggak pinjaman pelajar sebanyak RM39 bilion pada 2018.

Menurut laporan itu, keputusan yang sama dicatatkan di Korea Selatan dan Jepun, di mana masing-masing mencatat 90 peratus dan 76 peratus dari segi keutamaan terhadap pendidikan tinggi.

Ketua Pegawai Eksekutif SeekingArrangement, Brandon Wade, berkata jurang antara kaya dan miskin di Asia yang semakin melebar dalam dua dekad terakhir mendorong lebih banyak wanita mencari lelaki yang lebih tua atas pelbagai alasan.

“Pentas seperti SeekingArrangement membantu menghubungkan wanita muda dengan lelaki yang lebih kaya atau mewah.

“Mereka bukan sekadar menyelesaikan masalah kewangan wanita terbabit, malah menjadi mentor atau batu loncatan bagi masa depan lebih baik untuk ‘sugar babies’ berkenaan,” katanya.

Wade juga menyatakan bahawa ekonomi Asia yang berkembang pesat turut menarik banyak pelabur asing untuk melebarkan perniagaan mereka di rantau ini.

Justeru, tidak menghairankan Asia menjadi kancah temu janji bagi ‘sugar daddy’ dan ‘sugar baby’ terutama dalam kalangan penduduk bandar.

Selepas Malaysia, Jepun berada di tempat keempat dengan 32,500 ‘sugar daddy’ diikuti Hong Kong di tempat kelima (28,600), Taiwan (27,300), Vietnam (12,000), Korea Selatan (7,000), Sri Lanka (5,000) dan Kemboja (3,500). – Agensi


Satu Maut, Lima Cedera Kemalangan 3 Kenderaan Di Jalan Papar

PAPAR: Seorang wanita maut manakala lima lagi cedera dalam kemalangan membabitkan tiga kenderaan di Jalan Papar Lama, di Papar, hari ini.

Dalam kejadian jam 2.30 petang itu, mangsa yang maut, Christina Ginsu, 44, dilapor menaiki kereta Perodua Axia terbabit dalam kemalangan dengan pacuan empat roda jenis Nissan Navara dan lori tiga tan.

Jurucakap Pusat Gerakan Operasi (PGO), Jabatan Bomba dan Penyelamat Malaysia (JBPM) berkata, pihaknya menerima panggilan kecemasan daripada orang awam jam 2.33 petang sebelum mengerahkan jentera dan van Unit Bantuan Perkhidmatan Kecemasan (ERMS) ke lokasi kejadian.

“Sebaik tiba di lokasi kejadian, seorang mangsa didapati tersepit di tempat duduk hadapan dan operasi mengeluarkannya segera dijalankan.

“Mangsa diserahkan kepada pihak ambulans untuk diberikan rawatan awal sebelum dihantar ke Hospital Papar,” katanya dalam kenyataan media, hari ini.

Menurutnya, mangsa bagaimanapun disahkan meninggal dunia sebaik tiba di hospital.

Katanya, lima lagi mangsa berusia lingkungan 20 hingga 45 tahun diberi rawatan selepas cedera dalam kemalangan itu.

“Operasi tamat sepenuhnya pada jam 3.42 petang tadi,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertaruh Nyawa Sendiri, Polis Terkorban Sempat Selamatkan 27 Pelajar, 9 Orang Awam

Polis Marin Malaysia adalah salah satu pasukan keselamatan di dalam cawangan Polis Diraja Malaysia. Pasukan yang berkhidmat di bawah Jabatan Keselamatan Dalam Negeri dan Ketenteraman Awam ini berperanan menjaga keselamatan perairan negara daripada sebarang ancaman yang tidak diingini.

Terbaru, menerusi posting di laman sosial, mayat Anggota Pasukan Gerakan Am (PGA) yang hilang dalam kejadian bot karam di perairan Sandakan, di sini, sudahditemui oleh pasukan keselamatan, pada jam 6.22 petang semalam.

Mangsa Koperal Asman Ongkal yang bertugas di Batalion 15 Sandakan, ditemui tidak jauh dari lokasi kejadian bot karam berkenaan.

Asman adalah antara penumpang bot yang membawa 37 penumpang dari Kampung Tanjung Aru (Pulau Seberang Bandar Sandakan) menuju ke Jeti Pasar Umum Sandakan yang karam 6.20 pagi Khamis.

Difahamkan, bot dinaiki mangsa bertembung dengan sebuah bot yang sedang ditunda.

Tindakkan berani beliau yang berusia 40 tahun itu sempat menyelamatkan 27 orang pelajar dan 9 orang awam sehingga mengorbankan nyawanya sendiri adalah sesuatu yang luar biasa dan sememangnya layak digelar Perwira Negara.

Ya Allah ampuni dan rahmati dia, maafkan dia, muliakan kematian dia, lapangkanlah kuburnya, jadikanlah syurga sebagai tempat tinggalnya dan berilah kesabaran kepada ahli keluarganya, semoga dia di tempatkan di kalangan orang-orang yang beriman.

بِسْمِ ٱللَّهِ ٱلرَّحْمَـنِ ٱلرَّحِيم ٱلْحَمْدُ لِلَّهِ رَبِّ ٱلْعَـلَمِين۞ ٱلرَّحْمَـنِ ٱلرَّحِيم۞مَـلِكِ يَوْمِ ٱلدِّين۞إِيَّاكَ نَعْبُدُ وَإِيَّاكَ نَسْتَعِينُ۞ ٱهْدِنَا ٱلصِّرَطَ ٱلْمُسْتَقِيمَ۞صِرَطَ ٱلَّذِينَ أَنْعَمْتَ عَلَيْهِمْ۞ غَيْرِ ٱلْمَغْضُوبِ عَلَيْهِمْ وَلاَ ٱلضَّاۤلِّينَ۞

Sumber : Pasukan Polis Marin / siakapkeli


10 Pulau Yang Wajib Kamu Kunjungi Bila Ke Semporna

Pulau Mabul terletak di pesisir pantai tenggara Negeri Sabah,Malaysia.Pulau ini kecil dan melengkung dan terdapat banyak jenis batu karang yang menjadi tumpuan pelbagai jenis ikan marin.Dasar yang tidak dalam amat sesuai untuk melakukan scuba diving.Pulau ini juga terletak berhampiran dengan Pulau Sipadan

Merupakan satu-satunya pulau samudera di Negara Malaysia daripada batu kapur dengan ketinggian 600 meter dari aras laut.Perjalanan dari Pulau Mabul ke Pulau Sipadan cuma mengambil masa dalam 15 minit sahaja

Sipadan juga di senaraikan sebagai salah satu daripada 5 lokasi selam skuba di dunia…

Untuk ke pulau ini,jarak perjalanan dari kawasan Jeti di Pekan Semporna ke Pulau Bohey Dulang mengambil masa lebih kurang 30 minit.Pulau Bohey Dulang merupakan 1 dari 8 pulau yang terdapat di dalam Tun Sakaran Marine Park

Keindahan hiking dan pemandangan dari atas menjadi tarikan utama menarik para pelancong untuk datang….

Bagi penggemar Snorkeling dan scuba,ianya kawasan yang cukup sesuai untuk membuat aktiviti tersebut.Terletak kira-kira 15 kilometer daripada Pulau Sipadan.

Selain menjadi syurga penggemar sukan snorkeling dan scuba,tempat ini juga menjadi tumpuan bagi pasangan berbulan madu.

Antara Pulau yang mempunyai ramai penduduk dan pada hari ini sudah ada pembangunan di lakukan di sekitar pulau tersebut.Walaupun Pulau Bum-Bum Bukan sebuah pulau pelancongan tetapi airnya masih lagi cristal clear…

Pemandangan dan ada tempat-tempat yang cantik terdapat di sekitar Pulau Bum-Bum Semporna.Percutian anda ke Semporna tidak akan lengkap jika tidak ke mari

Terletak di Laut Celebes di negeri Sabah,mengambil masa kurang daripada 1 jam dengan menggunakan bot untuk sampai ke Mataking dari bandar tanah besar Semporna.

Saiz pulau tersebut kira-kira 40 ekar dan terletak di pinggir pelantar benua yang dikelilingi oleh pinggiran terumbu karang keras dan lembut.Pemandangan Tempat ini memang cantik dan suasana yang sungguh tenang

Tidak banyak info dan maklumat yang dapat di selitkan terhadap beberapa Pulau yang terdapat di Semporna seperti Pulau Timba-Timba,Tetapi jika anda berminat dan ikut serta di dalam aktiviti seperti “Hoping Island” Pulau Timba-Timba antara kawasan wajib yang anda akan singgah dan lalu

Pulau ini terletak di dalam lilitan 2.3 km di garisan air pasang dan terdapat terumbu karang sepanjang 4 km panjang di dasarnya. Pulau ini adalah pasir rata dengan ketinggian maksimum kurang daripada 2m di atas garis HT .

Pulau ini mempunyai pantai karang pasir berwarna putih dan merupakan tapak lokasi penting untuk Green dan Hawksbill sejenis penyu bersarang dan bertelur.Pulau ini tidak mempunyai kampung, kesan manusia yang minimum, tiada pencemaran dan merupakan salah satu destinasi menyelam yang popular di daerah Semporna .

Pulau Bodgaya terletak di pantai timur negeri Sabah di Malaysia. Pulau ini adalah pulau yang terbesar di dalam sebahagian daripada Taman Marin Tun Sakaran.Pulau ini mempunyai keluasan 7.96 km2.Pulau Bodgaya bersama-sama dengan Pulau Bohey dulang dan terumbu sekitar adalah sisa-sisa gunung berapi yang telah pupus.

Pulau ini pernah menjadi tumpuan diver a.k.a penyelam sebelum Pulau Sipadan dan pulau-pulau lain menjadi terkenal.Pulau ini terletak di dalam rangkaian Taman Marin Tun Sakaran

Sebenarnya ada banyak lagi Pulau-Pulau,resort dan tempat menarik yang terdapat di Semporna yang tidak dapat di senaraikan di dalam blog kali ini.Seperti Pulau Tabawan,Pulau Denawan,Mantabuan,Singamata,Pulau Si Amil,Pulau Batik dan banyak lagi

Ramai yang tidak tahu dan kurang promosi mungkin antara penyebabnya namun jika anda datang ke Semporna banyak Kenangan yang anda tidak akan lupakan dan pasti berhajat ingin datang kembali pada masa akan datang ” Hatiku Tertinggal Di Semporna “Kredit : Oh Sempornaku


Kerjasama Dengan Pusat Demi Negara & Rakyat, Bukan Kepentingan Politik

KOTA KINABALU: Kerajaan Negeri sedia menjalin kerjasama dengan Kerajaan Pusat kerana percaya pentadbiran kerajaan tidak seharusnya dijalankan secara ‘silo’ (bersendirian/ tertutup).

Ketua Menteri Datuk Seri Panglima Mohd Shafie Apdal optimis kerjasama itu boleh dilakukan walaupun pendirian Parti Warisan Sabah (Warisan) menyokong Tun Dr Mahathir Mohamad.

“Kerjasama di antara kementerian pusat dan negeri akan diteruskan, misalnya antara Kementerian Kesihatan dengan Kementerian Kesihatan dan Kesejahteraan Rakyat.

“Begitu juga Kementerian Pendidikan dengan Kementerian Pelajaran dan Inovasi kerana negara tidak harus ditadbir secara ‘silo’ demi kepentingan tanahair dan rakyat,” katanya.

Shafie berkata demikian ketika menjawab soalan pemberita kesan pendirian terbuka Warisan tidak memihak kepada Perdana Menteri Ke-8 Tan Sri Muhyiddin Yassin yang dikatakan seolah-olah ‘menggoyahkan kedudukan’ Kerajaan Pusat, di sini.

Mengulas lanjut, beliau berkata semua pihak harus faham bahawa konteks ‘bekerja demi kepentingan negara dan rakyat’ berbeza dengan ‘bekerja demi kepentingan politik’.

“Sekiranya mereka (Kerajaan Pusat pimpinan Muhyiddin) mahu menjalin kerjasama dengan Kerajaan Negeri, kita tidak akan menolak khasnya dari segi pembangunan negara.

“Sumber galian hasil bumi yang banyak di negeri ini bukan hanya untuk dinikmati oleh Sabah dan orang Sabah tetapi juga ‘dikongsi bersama’ dalam konteks Negara Malaysia.

“Jangan pula (ada) orang membuat tafsiran kononnya kita hendak membuat kerjasama begini (kerajaan dengan kerajaan) dalam konteks politik, kita tahu garis sempadannya.

“Misalnya soal kepentingan keselamatan, Kerajaan Negeri menjalin hubungan dengan polis dan tentera, tidak mungkin kita tidak mahu membantu pasukan keselamatan negara.

“Semua harus sedar kepentingan rakyat dan negara itu membatasi kepentingan politik, tetapi harus difahami sokongan kepada Tun Dr Mahathir dalam konteks politik,” katanya.


BERSATU Kota Belud Serah 7,354 Keahlian Baharu

KOTA BELUD: Ketua Menteri Sabah Datuk Seri Panglima Hajiji Haji Noor menerima 7,354 borang keahlian baharu daripada Parti Pribumi Bersatu Malaysia (BERSATU) Kota Belud.

Beliau yang juga Ketua Pimpinan BERSATU Negeri Sabah menerima borang itu semasa majlis Ulang Tahun Bersatu Negeri Sabah bahagian Kota Belud daripada Ketua Bahagian Kota Belud Datuk Japlin Akim.

Majlis itu diadakan di perkarangan Bilik Gerakan Kampung Jawi Jawi, Kota Belud.

Dalam majlis itu, Hajiji turut ketika mengalu-alukan penyertaan ahli baharu BERSATU Kota Belud khususnya dari empat kawasan iaitu DUN Usukan, Tempasuk, Kadamaian dan Pintasan dalam Parlimen Kota Belud.

Beliau berkata, ianya merupakan satu perkembangan positif tentang penerimaan rakyat Sabah terhadap BERSATU bagi memastikan golongan itu lebih terbela dibawah Gabungan Rakyat Sabah (GRS).

Sementara itu, Ketua Bahagian BERSATU Kota Belud Datuk Japlin Akim berkata, kemasukan BERSATU ke Sabah dilihat mampu menjadi nilai tambah dalam melonjakkan lagi kekuatan kepada pimpinan yang ada di negeri ini.

Beliau berkata, sudah tiba masanya BERSATU dalam GRS bersama-sama berjuang untuk meningkatkan pembangunan dan kemajuan negara.

“Mula-mula dahulu BERSATU Kota Belud hanya mempunyai 3,000 lebih ahli selepas pelancaran BERSATU Sabah pada 6 April 2019, kemudian apabila kita berada di dalam kerajaan GRS, keahlian BERSATU Kota Belud bertambah dan mencecah 11,269 ahli serta kini mempunyai 107 cawangan. Dahulu hanya 22 cawangan dengan pertambahan 85 cawangan baharu,” katanya.

Jelasnya, apa yang lebih penting adalah matlamat kerajaan GRS untuk menyatupadukan rakyat Sabah dan seterusnya membawa lebih banyak pembangunan ke negeri ini.

Hadir sama ADUN Tempasuk Mohd Arshad Bestari, Ketua Srikandi Kota Belud Hasrina Wati Datuk Golkhan, Ketua Armada BERSATU Bahagian Kota  Belud Fairuz Renddan yang juga Ketua Armada BERSATU Sabah, ahli jawatankuasa BERSATU Kota Belud serta pemimpin GRS Kota Belud.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita sarat mengandung kritikal ambulans dilanggar

KUCHING: Seorang wanita sarat mengandung sembilan bulan berada dalam keadaan kritikal selepas ambulans dinaikinya terbalik dalam nahas dengan sebuah kenderaan pacuan empat roda di persimpangan lampu isyarat Jalan Green, di sini, pagi tadi.

Akibat kejadian jam 9.40 pagi itu, mangsa berusia 40-an kini dirawat di Unit Rawatan Rapi (ICU), Hospital Umum Sarawak (HUS), kerana mengalami trauma di kepala impak perlanggaran berkenaan.

Sumber di HUS berkata, terdahulu wanita itu dibawa menaiki ambulans dari Sungai Maong, Batu Kawa, selepas mengadu sakit mahu melahirkan anak, selain mengalami tekanan darah tinggi.

“Kita meletakkan pesakit itu di ICU untuk dipantau dari semasa ke semasa, terutama membabitkan bayi dalam kandungannya.

“Pesakit juga mengalami kecederaan di kepala dan kita sedang memantau rapi keadaannya,” katanya kepada BH, di sini, hari ini.

Rakaman kamera litar tertutup (CCTV) di lokasi kejadian mendapati kemalangan berlaku apabila sebuah kenderaan pacuan empat roda merempuh ambulans itu yang sudahpun memasang siren kecemasan untuk membawa wanita mengandung terbabit ke HUS.

Berdasarkan rakaman, kenderaan itu dipandu secara laju sebelum melanggar ambulans terbabit di persimpangan lampu isyarat.

Sementara itu, pemandu ambulans berusia 40-an terbabit yang enggan dikenali berkata, kejadian berlaku ketika kenderaan dipandunya baru melepasi Jalan Tun Ahmad Zaidi Adruce dengan siren kecemasan sudah dipasang.

“Akibat rempuhan kenderaan pacuan empat roda dipandu seorang lelaki warga emas itu, ambulans gagal dikawal lalu melanggar pembahagi jalan berdekatan lampu isyarat.

“Perlanggaran itu menyebabkan ambulans remuk di bahagian pemandu, termasuk cermin pecah, manakala dua jururawat cedera ringan dan trauma kerana kejadian berlaku cukup pantas.

“Saya juga terkejut kerana kali pertama berdepan kejadian sebegini. Jika bukan kerana memakai tali pinggang keselamatan, kecederaan saya alami mungkin lebih parah,” katanya yang luka tangan kanan terkena serpihan kaca.

Pemandu warga emas itu dipercayai cuba mengejar lampu hijau ketika kejadian sebelum melanggar ambulans terbabit.

Sejurus perlanggaran berlaku, lelaki berkenaan dikatakan keluar dari kenderaan sambil berulang kali memohon maaf.

“Dia keluar dan meminta maaf. Selepas itu, saya dimaklumkan dia membuat laporan di Balai Polis Simpang Tiga,” katanya. – Berita Harian


COVID-19: Kes Baharu Di Putatan Ditempatkan Di ICU

KOTA KINABALU: Kes baharu COVID-19 yang dikesan di Putatan hari ini sedang dirawat di Unit Rawatan Rapi (ICU) kerana berada dalam keadaan tenat.

Pengarah Kesihatan Negeri Sabah, Datuk Dr Christina Rundi berkata, kes yang dikategorikan sebagai jangkitan tempatan ini mendapatkan Rawatan di Klinik Kesihatan Putatan dalam keadaan tenat sebelum dirujuk ke Hospital Queen Elizabeth (HQE).

Beliau berkata, pengesanan kontak terhadap pesanan warga tempatan ini telah dikenal pasti dan kesemua kontak dikehendaki menjalani ujian saringan Covid-19.

Pertambahan kes baharu di Putatan ini menjadikan kes Covid-19 di Sabah meningkat kepada 382 kes.

Sehingga kini, sebanyak empat kes aktif dilaporkan masing-masing satu di Tuaran, Sandakan, Putatan dan Nabawan.

Bilangan kumulatif kes pulih adalah seramai 371 kes dan kes kematian kekal dengan tujuh kes.

Menurutnya, bilangan individu yang masih menjalani kuarantin di Sabah adalah seramai 1,013 orang dimana, 38 orang menjalani kuarantin di tujuh pusat kuarantin seluruh Sabah dan 975 orang menjalani perintah kuarantin 14 hari di rumah.

Christina berkata, sejak beberapa hari ini, Kementerian Kesihatan Malaysia (KKM) turut melaporkan peningkatan kes tempatan dan import.

Oleh itu, orang ramai dinasihatkan mematuhi saranan KKM untuk mengamalkan penjarakan sosial dan patuhi 3S (sesak, sempit dan sembang dekat) serta 3W (cuci, pakai dan amaran).- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki ada dua kes dadah, ditangkap lagi

LAHAD DATU: Walaupun pernah dua kali ditangkap berhubung kes dadah, seorang lelaki sekali lagi ditahan dalam kebun sawit Kampung Telisai, dekat sini, semalam.

Ketua Polis Daerah Lahad Datu, Asisten Komisioner Nasri Mansor, berkata lelaki tempatan berusia 32 tahun itu ditahan dalam operasi Op Tapis, kira-kira jam 2 petang.

“Anggota Bahagian Siasatan Jenayah (BSJ) Lahad Datu memeriksa lelaki itu kerana berada dalam keadaan mencurigakan. Suspek bertindak agresif apabila pemeriksaan badan dijalankan namun dapat ditangani.

“Pemeriksaan lanjut, kami menemui satu paket plastik lutsinar berisi hablur jernih disyaki dadah syabu dan satu paket lagi berisi 20 gulung timah dalam poket seluar suspek,” katanya ketika dihubungi, hari ini.

Nasri berkata, dadah berkenaan dianggarkan seberat 5.2 gram.

“Suspek kemudian dibawa ke Ibu Pejabat Polis Daerah (IPD) Lahad Datu untuk siasatan lanjut. Siasatan lanjut mendapati, suspek pernah ditangkap dua kali pada tahun 2015 dan 2016 kerana kesalahan dadah,” katanya.

Kes disiasat mengikut Seksyen 39A (1) Akta Dadah Berbahaya 1952. – Berita Harian


Maszlee guna plakad tunjuk keadaan sekolah daif di Sabah dan Sarawak

KUALA LUMPUR: Tindakan Menteri Pendidikan, Dr Maszlee Malik, menggunakan plakad ketika mengetengahkan isu sekolah daif di Sabah dan Sarawak ketika menggulung perbahasan titah diraja di Dewan Rakyat, mendapat perhatian ahli Parlimen.

Mengangkat plakad berkenaan bagi memberi gambaran sebenar keadaan sekolah terbabit, Maszlee turut menerangkan usaha Kementerian Pendidikan membabitkan perkembangan projek pembangunan di kedua-dua negeri berkenaan.

“Sehingga kini, pelaksanaan naik taraf dan pembangunan semula sekolah daif di Sarawak dengan peruntukan bernilai RM557 juta menerusi peruntukan Pembangunan dan Pembiayaan Swasta (PFI), membabitkan 198 sekolah.

“Pada 2017, sebanyak 26 sekolah siap dinaik taraf manakala 66 sekolah disiapkan tahun lalu.

“Ini menunjukkan peningkatan hampir tiga kali ganda, hasil pemantauan lebih rapi,” katanya dalam satu kenyataan di sini, hari ini.

Sementara itu, setakat Februari lalu, katanya, sebanyak 153 sekolah daif di Sabah dinaiktaraf dengan kos

berjumlah RM552.1 juta menerusi peruntukan PFI. – Berita Harian


‘Memalukan’ Kerajaan Benar Pengeluaran RM10,000 KWSP, Kata MTUC Sarawak

KUCHING: Kongres Kesatuan Sekerja Malaysia (MTUC) Sarawak mengkritik kerajaan pusat kerana meluluskan pengeluaran RM10,000 daripada Akaun 1 Kumpulan Wang Simpanan Pekerja (KWSP).

Ketika menggulung perbahasan Belanjawan 2021 peringkat dasar di Parlimen Khamis lalu, Menteri Kewangan Tengku Zafrul Abdul Aziz berkata mereka yang kehilangan pekerjaan atau mengalami pengurangan pendapatan berikutan pandemik Covid-19 boleh berbuat demikian.

Setiausaha MTUC Sarawak Andrew Lo berkata, kerajaan harus menggunakan peruntukan daripada belanjawan itu untuk membantu rakyat, bukannya membiarkan menggunakan simpanan mereka, yang bertujuan untuk persaraan.

“Kerajaan tidak boleh membiarkan rakyat menyentuh simpanan KWSP mereka. Ini memalukan,” katanya

Sementara itu, Dewan Perniagaan dan Perindustrian Cina Bersekutu Sarawak (ACCCIS) berkata, pencarum KWSP mungkin berdepan dilema kerana tidak mempunyai simpanan mencukupi jika mereka dibenarkan membuat pengeluaran sehingga RM10,000.

Setiausaha Agungnya Jonathan Chai berkata, ramai yang berdepan masalah kewangan dan mengeluarkan sejumlah besar wang daripada simpanan KWSP, ini akan menambahkan masalah ketika mereka bersara.

“Amat menyedihkan apabila kerajaan tunduk pada tekanan Ahli Parlimen daripada parti komponennya untuk memastikan belanjawan itu diluluskan,” katanya.

“Lebih baik kerajaan menghulurkan bantuan kewangan secara langsung kepada rakyat, terutama mereka yang dalam kategori B40 atau terjejas pendapatan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohon Peruntukan Persekutuan Baiki Kawasan Tanah Runtuh Di Kundasang, Kata Bung

KOTA KINABALU: Menteri Kerja Raya Sabah, Bung Moktar Radin berkata pihaknya akan memohon peruntukan daripada kerajaan persekutuan untuk membaiki kawasan letak kereta di Taman Negara Kinabalu, di Kundasang, yang runtuh semalam.

Katanya, walaupun kawasan runtuhan itu tidak membabitkan jalan utama antara Kota Kinabalu dan Ranau, namun kesan jangka panjang mungkin boleh menjejaskan laluan itu jika tidak dibaiki segera.

”Kementerian kerja raya akan memohon peruntukan dari kerajaan pusat bagi membaiki runtuhan ini dan kita akan menyediakan anggaran kos peruntukan untuk kerja-kerja pembaikan kepada mereka dalam masa terdekat ini.

”Walaupun runtuhan tidak membabitkan jalan utama iaitu jalan persekutuan, kerja-kerja pembaikan perlu dilakukan segera kerana kawasan ini menjadi tumpuan pelancong dan menjadi tempat meletak kenderaan bagi pengunjung yang ingin melawat Taman Kinabalu,” katanya, di sini, hari ini.

Terdahulu dalam kejadian kira-kira jam 1 pagi itu, runtuhan tanah berkenaan membabitkan kawasan sepanjang 150 meter dengan lebar 100 meter.

Bagaimanapun, tiada kemalangan jiwa atau kerosakan harta benda berlaku berikutan kejadian itu.

Tanah runtuh itu juga susulan hujan berterusan yang melanda beberapa daerah di negeri ini sejak beberapa hari lalu.

Sementara itu, Bung turut menasihatkan orang ramai supaya berhati-hati ketika melalui jalan berkenaan.

Katanya, pihak JKR telah memasang papan tanda amaran selain melakukan penyelenggaraan sementara bagi memastikan runtuhan itu tidak memberi kesan kepada laluan utama.

”Pengguna jalan raya perlu berjaga-jaga ketika melalui kawasan itu kerana ketika ini masih lagi musim hujan dan sekiranya perlu, orang ramai boleh menggunakan jalan alternatif di Jalan Bundu Tuhan Kinasaraban,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Angkat Sumpah Selesai, Muhyiddin Yassin Sah Perdana Menteri Ke-8 Malaysia

Presiden Parti Pribumi Bersatu Malaysia (Bersatu), Tan Sri Muhyiddin Mohd Yassin kini secara rasmi menjadi Perdana Menteri Kelapan setelah selesai istiadat mengangkat sumpah di Istana Negara, sebentar tadi.

Seri Paduka Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan melantik Ahli Parlimen Pagoh itu setelah seminggu kemelut politik melanda negara.


Kemenangan Besar Di Johor, Isyarat BN Menang PRU15, Kata Najib

PAGOH: Kemenangan besar Barisan Nasional (BN) dalam pilihan raya negeri (PRN) Johor, akan memberi isyarat jelas parti itu mempunyai peluang yang cerah untuk menang pada pilihan raya umum ke-15 (PRU15).

Pengerusi Lembaga Penasihat BN, Najib Razak turut menyifatkan PRN Johor sebagai “turning point” atau titik perubahan dalam senario dan landskap politik tanah air.

“Jadi kalau negeri Johor ini kembali ke pangkuan Umno sebagai sebuah negeri yang ditunjangi oleh Umno dan mendapat sokongan yang padu di kalangan rakyat melalui majoriti yang menyakinkan, maknanya kemenangan besar kepada BN.

“Ia memberi isyarat yang jelas bahawa kemungkinan besar dari sudut perspektif negara, BN mempunyai peluang dan harapan yang besar dan cerah untuk memenangi PRU yang akan datang,” katanya pada sidang media selepas menghadiri majlis memperkenalkan calon BN bagi DUN Bukit Kepong dan Bukit Pasir di Seri Pekembar hari ini.

Najib berkata, hal itu disebabkan oleh saiz negeri Johor dengan 26 Parlimen dan 56 Dewan Undangan Negeri (DUN) dan kebanyakan kerusi adalah kerusi campuran.

Katanya lagi, ia bererti bahawa cerminan pada sokongan bukan sahaja dalam kalangan orang Melayu tetapi sokongan rakyat berbilang kaum.

Diminta mengulas tindakan Pengerusi Perikatan Nasional (PN), Muhyiddin Yassin dan Pengerusi Pejuang, Dr Mahathir Mohamad yang kerap melakukan serangan ke atasnya, Najib berkata, apa yang dimainkan dua bekas pemimpin Umno itu tidak dilayan rakyat.

“Tak apalah, mereka nak serang itu pilihan mereka tapi, di Melaka, dia serang saya tapi pada pengundi mereka tidak ambil kira ini semua, mereka nak tahu siapa yang boleh menentukan masa depan mereka yang lebih baik, menjamin aspirasi mereka tercapai dan mereka ingin melihat pemulihan ekonomi,” katanya. – FMT


Lelaki Hilang Selepas Bot Ditemui Terapung Di Perairan Ice Box

POLIS SAHKAN TERIMA LAPORAN LELAKI HILANG SELEPAS BOT DITEMUI, KELUARGA DAN PPM TAWAU LAKUKAN RONDAAN DI PERAIRAN SUNGAI MELAYU

TAWAU; 06 JUN 2020 (Sabtu): Seorang lelaki berumur 34 tahun dilaporkan hilang semasa menaiki sebuah bot dari Tawau untuk ke kebunnya di Sungai Melayu, Pulau Sebatik kira-kira pukul 5 petang, kelmarin.

Ketua Polis Daerah Tawau, ACP Peter Anak Umbuas yang dihubungi pemberita RTM mengesahkan menerima laporan polis berhubung insiden berkenaan.

Beliau berkata, laporan polis dibuat ahli keluarga mangsa kira-kira pukul 12 tengah hari.

Sementara itu, adik mangsa, Ismail Sabran yang dihubungi memaklumkan, abang kandungnya, Nurul Maslan Sabran meninggalkan rumah dengan mengemudi sebuah bot kira-kira pukul 5 petang.

Bagaimanapun, keluarganya di Sungai Melayu memaklumkan kepada keluarga di Tawau bahawa Nurul Maslan belum sampai di Sungai Melayu.

Katanya, kira-kira pukul 11 pagi tadi, pihaknya telah pergi ke Pangkalan Polis Marin (PPM) Tawau untuk mendapatkan sebarang maklumat berkaitan.

Jelasnya, sebaik tiba di Pangkalan PPM Tawau, mereka dimaklumkan PPM, sebuah bot ditemui terapung di Perairan Ice Box tanpa pengemudi sebelum mendapati bot terbabit milik abangnya.

Menurut Ismail, kira-kira pukul 3 petang sehingga kini beliau dan keluarga dengan kerjasama PPM Tawau menggunakan 4 bot melakukan rondaan dan pemeriksaan di sekitar Perairan Sungai Melayu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 13,215 Kes Baharu, 110 Kematian Hari Ini

PUTRAJAYA: Sebanyak 13,215 mangsa baharu dijangkiti Covid-19, iaitu angka tertinggi yang dilaporkan oleh Kementerian Kesihatan (KKM) setakat ini.

KKM melaporkan bilangan kes positif baharu yang tinggi tiga hari berturut-turut hari ini mengatasi catatan 11,618 kes pada Selasa dan 11,079 pada Isnin.

Daripada jumlah kes baharu itu, 13 ialah kes import dan baki 13,202 penularan tempatan, kata Ketua Pengarah Kesihatan Dr Noor Hisham Abdullah.

Selangor melaporkan bilangan kes tertinggi, dengan 6,120 kes.

Ia diikuti Negeri Sembilan (1,603), Kuala Lumpur (1,499), Kedah (695), Johor (599), Pulau Pinang (509), Melaka (484), Sabah (370), Sarawak (363), Perak (344), Kelantan (255), Pahang (222), Terengganu (70), Putrajaya (53), Labuan (26), dan Perlis (3).

Sementara itu, Hisham melaporkan 6,095 pesakit pulih, menjadikan keseluruhan 765,800 daripada 880,782 pesakit Covid-19 sembuh.

Turut dilaporkan 110 kematian, menjadikan angka korban meningkat kepada 6,613 orang.

Ketika ini terdapat 108,369 kes aktif di seluruh negara, dengan 432 daripada 885 pesakit di ICU memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Adira meninggal dunia

BAPA penyanyi Adira iaitu Suhaimi Rajiman, 57, meninggal dunia akibat kegagalan beberapa organ dalaman di Hospital Sultanah Aminah, Johor Bahru, kelmarin.

Adira, 28, atau nama sebenarnya Siti Adira Suhaimi ketika dihubungi berkata, jenazah selamat tiba di kampung halaman, Kampung Kinandusan, Kundasang, Sabah, pagi hari ini dan selamat dikebumikan jam 11 pagi.

Katanya, arwah bapa dimasukkan ke hospital sejak sebulan lalu akibat kegagalan beberapa organ dalaman dan dia koma.

“Kali terakhir saya berjumpa arwah pada Selasa iaitu ketika mengadakan persembahan di Johor Bahru. Walaupun bapa tidak sedarkan diri, saya tetap berulang alik dari Kuala Lumpur ke Johor Bahru untuk melawat.

“Pagi kelmarin saya dapat panggilan bapa sudah tiada. Keluarga ambil keputusan untuk kebumikan jenazah di kampung.

“Alhamdulillah, saya sempat tiba pagi hari ini dan memberikan penghormatan terakhir,” katanya kepada Harian Metro.

Menurut penyanyi lagu Pujaan Hati itu, meskipun tidak membesar dan mendapat kasih sayang bapanya sejak dilahirkan, dia tidak pernah menyimpan dendam.

Malah, Adira mengakui keputusan untuk mencari bapanya ketika berusia 19 tahun disebabkan rasa rindu selain ingin mengenali siapa bapa kandungnya.

Katanya, selepas keluar daripada Akademi Fantasia musim kelapan dia pergi mencari sendiri bapanya dan mendapat maklumat berada di Johor Bahru bersama keluarga baru.

“Alhamdulillah, saya dapat berjumpa dengannya. Selepas itu, kami saling berhubung.

“Walaupun dari kecil membesar tanpa bapa, tidak pernah terbit rasa marah atau dendam,” katanya.

Sebaliknya katanya, rasa ingin tahu lebih menebal dan disebabkan itu, dia nekad untuk mencari sendiri.

“Malah, bapa pula yang minta maaf kerana meninggalkan saya dan keluarga. Namun, saya beritahu padanya apa yang berlaku usah dikenang,” katanya.

Menurutnya, arwah bapanya sempat datang melawat dan bermalam di rumahnya di Sungai Buloh sebelum dimasukkan ke hospital.

“Ketika bermalam di rumah, banyak yang kami bualkan. Kiranya, satu malam tidak cukup dan puas rasanya untuk kami meluangkan masa bersama.

“Biarpun sekejap, akhirnya saya dapat juga merasai kasih sayang seorang bapa. Ternyata bapa seorang yang kelakar. Saya masih ingin mendengar celotehnya,” katanya.

Adira berkata, bapanya juga banyak menasihatinya dan paling penting dia berpesan supaya kalau boleh tidak menjadi sepertinya serta sentiasa bersama keluarga.

“Sejujurnya, banyak perkara ingin saya buat untuknya tapi tidak kesampaian. Allah lebih sayangkannya,” katanya.

Menurutnya, arwah bapanya berkahwin tiga kali dengan perkahwinan bersama ibunya dikurniakan lapan anak manakala perkahwinan kedua, dua anak dan yang terakhir tiga anak.

“Alhamdulillah, kesemua adik-beradik ada berkumpul dan memberi penghormatan terakhir pada arwah bapa,” katanya. – Harian Metro


COVID-19: Kanak-Kanak 11 Tahun Korban Termuda Di Indonesia

JAKARTA: Seorang kanak-kanak perempuan berusia 11 tahun menjadi korban termuda jangkitan COVID-19 di Indonesia tatkala angka kematian di republik itu meningkat tiga kali ganda sejak seminggu lalu.

Mangsa yang turut dijangkiti demam denggi, dimasukkan ke hospital di pulau Madura, di luar pesisir Jawa pada 19 Mac lalu.

Pegawai pasukan bertindak COVID-19 di Jawa Timur, Joni Wahyuhadi, berkata demamnya bertambah buruk dan mangsa meninggal dunia sehari selepas itu manakala ujian mendapati dia juga positif bagi coronavirus baharu.

“Sistem pertahanan badannya lemah, apatah lagi terpaksa melawan dua jangkitan sekali gus, menjadikan keadaannya bertambah buruk,” katanya.

Kadar kematian di akibat COVID-19 hari ini mencecah 157orang termasuk 11 doktor di barisan hadapan, berbanding 58 kes seminggu lalu manakala jangkitan bertambah lebih sekali ganda kepada 1,677 kes dalam tempoh sama.

Walaupun coronavirus baharu itu dianggap amat berbahaya bagi pesakit yang sudah berusia, semakin banyak kes maut membabitkan golongan muda sejak kebealakangan ini. – AFP


Musim kering hingga April

KOTA KINABALU: Sebanyak 23 lokasi di Sabah merekodkan ‘hari tanpa hujan’ melebihi tujuh hari berturut-turut dengan Stesen Meteorologi Lapangan Terbang Sandakan mencatat jumlah tertinggi di seluruh negara iaitu 23 hari berturut-turut sehingga hari ini.

Ia diikuti pekan Tungku, Lahad Datu sebanyak 22 hari, Pertanian Ulu Dusun, Sandakan (19 hari); Tumunong Hallu, Lahad Datu (18 hari); Stesen Meteorologi Lahad Datu (17 hari) dan Kota Kinabatangan, Kinabatangan (17 hari).

Keadaan panas dan kering itu menyebabkan beberapa kawasan mula berdepan masalah air dengan Pejabat Daerah Kota Belud setakat ini mengisytiharkan daerah itu dilanda bencana alam kemarau dengan sebuah kampung terjejas teruk kekeringan sumber air graviti.

Jabatan Meteorologi meramalkan cuaca panas dan kering melanda Sabah ketika ini akan berterusan sehingga akhir April depan.

Pengarah Meteorologi Sabah, Azemi Daud, berkata berdasarkan rekod yang dikumpul pihaknya, hujan terkini dicatat lapan hari lalu di Pusat Ternakan Wario, Kota Belud; Stesen Meteorologi Ranau (sembilan hari lalu) dan Laban Rata, Gunung Kinabalu (10 hari lalu).

Katanya, lima lokasi lain turut mencatat 10 hari berturut-turut tanpa hujan iaitu di Pertanian Semporna; Sub Stesen Serinsim, Kota Marudu; Jabatan Pertanian Mesilau, Kundasang; Ladang Tiger serta Stesen Meteorologi Lapangan Terbang Tawau di Tawau.

Beliau berkata, kawasan Tuaran-Mensilau, Pertanian Telupid, Stesen Meteorologi Keningau, Pertanian Nabawan; Stesen Meteorologi Lapangan Terbang Antarabangsa Kota Kinabalu (KKIA); Babagon, Penampang dan Kiulu, Tuaran mencatat 11 hari berturut-turut tanpa hujan, manakala Pulau Banggi dan Stesen Meteorologi Lapangan Terbang Kudat masing-masing mencatat 12 hari dan 13 hari tanpa hujan.

“Secara keseluruhan jumlah hujan dijangka merosot antara 40 peratus hingga 50 peratus di seluruh Sabah sepanjang Mac, khususnya di kawasan utara, Sandakan, Tawau dan pantai barat. Bagi kawasan lain merosot antara 20 peratus hingga 40 peratus berbanding kadar biasa khususnya mulai April,” katanya kepada BH, di sini, hari ini.

Beliau berkata, keadaan itu ada kaitan dengan fenomena el-nino lemah yang diramal boleh berlaku dengan kebarangkalian antara 50 peratus hingga 60 peratus bermula Mei depan dengan kesannya hanya dirasai di Sabah dan utara Sarawak. – Berita Harian


(VIDEO) Murid Salam Pengawal Keselamatan Di SK Luagan, Keningau Dapat Pujian Netizen & Dr Maszlee Malik

KUALA LUMPUR: Jarang sekali kita melihat pelajar memberi salam sambil mencium tangan pengawal keselamatan di pintu sekolah sebelum memulakan sesi persekolahan harian.

Namun, nilai murni itu dapat dilihat dipraktikkan di Sekolah Kebangsaan (SK) Luagan, Keningau, Sabah.

Rakaman video yang ditularkan oleh seorang pemandu lori Azwan Mahmin, 39, di laman media sosial mendapat sambutan positif warganet, termasuk Menteri Pendidikan, Dr Maszlee Malik.

Lihatlah keperibadian anak-anak kita di SK Luagan, Sabah ini. Mereka bersalaman dengan pengawal keselamatan. Budaya menghormati perlu diterapkan kepada anak-anak kita. Sekolah sememangnya harus berfungsi sebagai satu platform pendidikan yang memupuk budaya hormat-menghormati. pic.twitter.com/e9GXjgL9Rk

Maszlee dalam akaun Twitter rasminya yang memuji murid SK Luagan itu berkata, budaya menghormati perlu diterapkan kepada kanak-kanak.

“Sekolah sememangnya harus berfungsi sebagai satu platform pendidikan yang memupuk budaya hormat-menghormati,” katanya.

Video berdurasi 41 saat itu tular dengan 360,000 tontonan dan 11,500 perkongsian, malah rata-rata warganet memuji tindakan pelajar serta budaya sekolah itu.

Sementara itu, Azwan memberitahu BERNAMA, beliau terdetik merakam video itu kerana tersentuh dengan akhlak yang ditunjukkan oleh murid sekolah itu kepada pengawal keselamatan yang bertugas.

“Dalam perjalanan ke rumah adik sepupu saya yang berhadapan sekolah itu untuk sarapan, saya melihat murid memberi salam kepada pengawal keselamatan itu.

“Gelagat mereka membuat saya tersentuh. Tidak ada niat untuk tularkan benda (video) itu cuma ingin berkongsi dengan rakan-rakan di Facebook sebab ia jarang-jarang berlaku namun tidak menyangka video itu tular,” katanya.

Azwan berkata, adik sepupunya memaklumkan budaya bersalaman dengan pengawal keselamatan adalah rutin harian murid di sekolah itu tanpa mengira umur.


1,008 Jawatan Baru JKR Diluluskan

KOTA KINABALU: Penambahan 333 jawatan dalam Kumpulan Pengurusan dan Profesional serta 675 jawatan dalam Kumpulan Pelaksana Satu melalui penstrukturan semula Jabatan Kerja Raya (JKR) telah diluluskan.

Menteri Pembangunan Infrastruktur, Datuk Peter Anthony berkata cadangan penambahan jawatan di jabatan tersebut diluluskan termasuklah bagi mengisi 570 jawatan kosong yang kritikal pada masa kini.

Tambahnya pertambahan anggota perkhidmatan awam d JKR amat diperlukan dalam urusan pentadbiran, sokongan teknologi serta kepakaran teknikal dalam bidang tertentu.

“JKR adalah sebuah jabatan utama yang bertanggungjawab dalam perancangan, pemeriksaan, reka bentuk, pelaksanaan dan penyelenggaraan kemudahan infrastruktur selain melaksanakan projek-projek lebuhraya, jejambat, jalanraya, bangunan, jambatan dan cerun.

“Selaras dengan pertambahan tanggungjawab tersebut, keupayaan jabatan dan kecekapan organisasi perlulah ditingkatkan demi menjamin kelancaran dalam penyampaian perkhidmatan atau ‘service delivery’ kepada rakyat,” katanya

Beliau berkata demikian ketika berucap merasmikan Majlis Pengiktirafan dan Penghargaan JKR Sabab 2018 di sini hari ini.

Katanya JKR Sabah juga telah mengambilalih pengurusan aset aset awam seperti jalan-jalan majlis dan sistem pembetungan daripada pihak berkuasa tempatan (PBT) secara berperingkat.

Dalam pada itu, jelasnya JKR Sabah berdepan dengan beberapa cabaran setelah pengambilalihan aset pembetungan tersebut.

“Antaranya, keperluan kakitangan baru serta penyerapan kakitangan berpengalaman daripada PBT selain daripada cabaran pengenalpastian aset bermasalah ataupun usang serta keperluan bagi membuat permohonan peruntukan bagi menampung pertambahan pengurusan skop tersebut.

“Justeru, untuk memperkukuhkan perancangan pembangunan dan pengurusan kemudahan pembetungan, kerajaan negeri sedang dalam proses untuk menubuhkan sebuah entiti tunggal di bawah Kementerian Pembangunan Infrastruktur iaitu Jabatan Perkhidmatan Pembetungan Negeri Sabah.

“Dengan penubuhan jabatan ini, tadbir urus dan isu-isu berkaitan pembetungan akan lebih berfokus, komprehensif dan holistik,” jelasnya.

Sementara itu, Peter berkata pihaknya melalui Jabatan Air Negeri Sabah telah bersetuju untuk menamatkan 58 kontrak swasta yang diberikan kepada syarikat yang mengendali lebih kurang 58 loji air di seluruh negeri.

Jelasnya dengan penamatan kontrak tersebut mampu membuka peluang pekeraan dalam sektor berkenaan.

“Saya percaya, kakitangan dalam Jabatan Air Negeri Sabah sememangnya tidak mencukupi.

“Tapi dalam masa terdekat kita akan memberikan tawaran atau peluang pekerjaan yang mana akan lebih ramai yang memohon dan diserapkan di Jabatan Kerja Raya serta Jabatan Air Negeri Sabah,” katanya. -SabahNewsToday


Tiga Penyelam Termasuk Dua Pelancong China Maut Terkena Bom Ikan Di Semporna

SEMPORNA: Dua penyelam dari China dan seorang jurulatih selaman tempatan maut dipercayai akibat bom ikan di perairan Semporna petang ini.

Difahamkan, ketika kejadian ketiga-tiga mangsa sedang melakukan selaman apabila bom ikan yang dibaling nelayan tempatan meletup dan mengenai mereka.

Pegawai Daerah Semporna, Bianus Kontong berkata, beliau telah dimaklumkan tentang perkara itu oleh pegawainya.

“Kami masih mendapatkan maklumat lanjut daripada polis dan juga identiti mangsa,” katanya ketika dihubungi.

Pihak polis masih belum mengeluarkan kenyataan tentang insiden berkenaan.


ESSCom Siasat Dakwaan 10 Lelaki Asing Bersenjata Menyelinap Masuk Lahad Datu

LAHAD DATU,  3 Feb : Kawalan Keselamatan Khas Pantai Timur Sabah (ESSCom) sedang menyiasat dakwaan lebih 10 lelaki bersenjata dipercayai warga Filipina menyusup masuk ke Lahad Datu di sini melalui perairan Tambisan.

Komander ESSCom DCP Hamzah Ahmad ketika dihubungi Bernama berkata laporan itu masih dalam siasatan.

“Ketika ini keadaan di kawasan Zon Selamat  Timur Sabah (ESSZone) baik dan terkawal,” katanya ringkas melalui aplikasi Whatsapp hari ini.

Menurut sumber, Bernama difahamkan seorang lelaki mendakwa melihat lebih 10 individu mencurigakan berpakaian celoreng serta bersenjata masuk ke Sabah melalui perairan Long Patau,  Tambisan pada minggu lepas.

Lelaki berkenaan juga mendakwa kesemua individu itu dipercayai warga Filipina berdasarkan perbualan menggunakan bahasa Suluk. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sebat Remaja Akan Dikenakan Tindakan Sewajarnya

KOTA KINABALU: Polis akan mengambil tindakan sewajarnya terhadap seorang pegawainya yang dilihat secara agresif menyebat enam remaja lelaki kerana ingkar Perintah Kawalan Pergerakan (PKP) dalam satu kejadian di Kunak, baru-baru ini.

Pesuruhjaya Polis Sabah, Datuk Zaini Jass, berkata jika dilihat dari sudut penguatkuasaan, tindakan pegawai itu memang tidak wajar, namun dari segi moral, itu adalah umpama seorang yang lebih tua memberi pengajaran kepada orang muda yang ingkar arahan.

“Sebelum kejadian itu pegawai berkenaan sudah menegur kumpulan remaja itu sebanyak dua kali tetapi mereka tetap tidak bersurai malah mentertawakan teguran berkenaan sambil menghisap rokok.

Kejadian itu berlaku di Kampung Pangi Tengah, Kunak ketika pasukan polis sedang membantu menyampaikan bantuan kepada penduduk kampung sebelum terserempak dengan kumpulan remaja yang sedang berkumpul,” katanya kepada pemberita di sini, hari ini.

Beliau berkata, selepas selesai mengagihkan bantuan berkenaan, pihak polis terserempak lagi dengan kumpulan remaja berkenaan yang masih tidak mendengar teguran, menyebabkan pegawai berkenaan bertindak menyebat semua remaja berkenaan.

Zaini berkata demikian ketika mengulas sebuah klip video yang tular memaparkan seorang pegawai polis bertindak menyebat enam remaja menggunakan ranting kayu kerana ingkar arahan untuk balik ke rumah masing-masing.

Video berkenaan mendapat pelbagai reaksi di media sosial terutama golongan netizen yang memuji langkah pihak berkuasa yang tegas dalam melaksanakan tugas memastikan rakyat mematuhi PKP.

Bagaimanapun, ada juga segelintir pengguna alam maya yang mempersoalkan tindakan memukul itu kerana dikatakan boleh mendatangkan kecederaan kepada remaja terbabit.

Mengulas lanjut, Zaini berkata tindakan di peringkat jabatan akan diambil ke atas pegawai berkenaan, manakala kumpulan remaja itu sebenarnya bernasib baik kerana mereka tidak ditangkap sebaliknya polis hanya memberi pengajaran moral kepada mereka. – BERNAMA


Pemegang Kad Burung-Burung & Sijil Banci Tidak Layak IMM13

KOTA KINABALU: Datuk Seri Mohd. Shafie Apdal mengingatkan Timbalan Menteri Dalam Negeri, Jonathan Yassin; Menteri di Jabatan Perdana Menteri, Datuk Seri Dr. Maximus Ongkili serta Ahli Parlimen Keningau, Datuk Dr. Jeffrey Kitingan bahawa pemegang Kad Burung-Burung dan Sijil Banci tidak layak untuk menerima IMM13.

Ketua Menteri berkata, ini kerana pemegang Kad Burung-Burung dan Sijil Banci adalah warga asing dari Filipina yang masuk ke Sabah secara haram tetapi diberikan dokumen tersebut oleh parti Berjaya dan Parti Bersatu Sabah (PBS) semasa mereka memerintah Sabah suatu ketika dulu.

Katanya, berbanding IMM13, pemegangnya adalah pelarian perang yang diiktiraf oleh Pertubugan Bangsa-Bangsa Bersatu (PBB), justeru mereka diberikan dokumen tersebut untuk tinggal di negeri ini.

“Pertama IMM13 yang kedua bancian yang ketiga Burung-Burung, ada tiga kertas, sekarang ini masuk dalam satu iaitu IMM13, Burung-Burung hilang bancian hilang.

“IMM13 ialah dokumen PBB putuskan dahulu kerana dia merupakan pelarian suaka politik dari Filipina untuk diselamatkan di Sabah, maka diberikan IMM13.

“Yang bancian ini yang masuk keluar masuk (antara Sabah dan Filipina), Burung-Burung zaman Berjaya sekarang masuk dalam satu dokumen, mana Jeffrey, mana Jonathan dan mana Maximus yang jadi menteri jaga hal ehwal Sabah?,” soal beliau.

Tegas beliau, kuasa mengeluarkan dokumen itu bagaimanapun milik Kerajaan Persekutuan justeru mereka boleh melaksanakannya jika mahu.

Bagaimanapun katanya, IMM13 hanya sekeping kertas berbanding Pas Sementara Sabah yang lengkap dengan ciri-ciri keselamatan termasuk maklumat biometrik seseorang.

“Yang mengeluarkan ini Kementerian Dalam Negeri saya sudah suarakan banyak kali tapi malangnya ada orang yang buat demonstrasi menyatakan ini perlu diatasi, menteri dulu yang sekarang jadi Perdana Menteri cadangkan supaya ada PSS, sekarang ini pun dah menteri baharu nak cadangkan supaya semua masukkan dalam IMM13.

“Dulu PSS menggunakan biometrik supaya lebih jelas lebih telus kerana mata tidak boleh diubah-ubah kalau diubah mata dia, dia buta tapi IMM13 hanya dokumen plastik maca IC, dulu kita katakan ada tiga kertas,” katanya.

Mohd. Shafie berkata, ketiga-tiga pemimpin Kerajaan Persekutuan iaitu Jonathan, Maximus dan Jeffrey sepatutnya sedar dengan hal tersebut dan menentang bukannya menyokong apa sahaja dasar Putrajaya selepas masing-masing mendapat jawatan.

“Saya tidak mahu bertekak dengan rakan sabahan kita mesti bersatu ada kesedaran tentang kepentingan Sabahan tapi kita kena faham jangan hanya perkara seumpama ini kalau kita bicang itu haram bila dia dilantik menteri itu halal, jadi bertempat, dia punya dokumen ini boleh pakai kalau jadi menteri, tidak boleh pakai kalau tidak jadi menteri,” katanya.- BorneoToday


PKPB: Operasi Bas Henti-Henti & Bas Ekspres Dihentikan Sementara

KOTA KINABALU: Semua perkhidmatan pengangkutan awam kecuali perkhidmatan teksi, e-hailing dan penghantaran makanan di Kota Kinabalu, Penampang dan Putatan diberhentikan sementara bermula esok.

Dengan itu, semua perkhidmatan bas henti-henti, bas mini, bas ekspres dan kereta sewa tidak dibenarkan beroperasi dan memasuki kawasan Kota Kinabalu, Penampang dan Putatan.

Lembaga Pelesanan Kenderaan Perdagangan (LPKP) dalam satu kenyataan memaklumkan perkara itu selaras dengan pelaksanaan Perintah Kawalan Pergerakan Bersyarat (PKPB) yang berkuat kuasa mulai 7 hingga 20 Oktober ini.

Waktu operasi perkhidmatan teksi dan e-hailing bermula 6 pagi hingga 8 malam. Penumpang yang dibenarkan hanya 2 orang sahaja.

Manakala, perkhidmatan penghantaran makanan boleh beroperasi bermula 6 pagi hingga 6 petang.

Semua penumpang, pemandu teksi dan e-hailing dikehendaki mematuhi prosedur operasi standard yang ditetapkan seperti wajib memakai topeng muka dan sentiasa mematuhi penjarakan sosial ketika berada dalam kenderaan.

Semua pemandu teksi dan e-hailing juga diwajibkan membuat pembersihan kenderaan dan fasiliti setiap trip di terminal atau depot selepas tamat waktu operasi.

Penumpang yang bergejala pula tidak dibenarkan menaiki kenderaan pengangkutan awam.

Untuk pemandu teksi dan e-hailing, mereka tidak dibenarkan untuk keluar dari kawasan PKPB sepanjang tempoh penguatkuasaan PKPB.

Pejabat LPKP Sabah di Kota Kinabalu akan turut ditutup sepanjang tempoh ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BCL Mahu ‘Berdampingan’ Dengan Ashraf Sinclair

Isteri Allahyarham Ashraf Sinclair, Bunga Citra Lestari atau BCL menempah liang lahad jenis ‘semi private’ untuk dua orang atau berpasangan kerana mahu disemadikan bersebelahan kubur suaminya.

Ketua Pegawai Eksekutif tanah perkuburan San Diego Hills, Suziani Japardy berkata, Bunga mahu ‘berdampingan’ dengan suaminya apabila dia meninggal dunia nanti.

“Itu sudah dirancang oleh BCL. Dia tidak mahu berseorangan. Pengurusnya yang menghubungi saya untuk tempahan itu,” katanya memetik laporan Detik.Hot.

Menurut Suziana, tempahan terbabit dibuat menerusi pengurus BCL, Doddy dengan harga RM79,000 (260 juta Rupiah) termasuk dekorasi.

Jenazah Ashraf selamat dikebumikan selepas solat Asar di tanah perkuburan San Diego Hills.

Ashraf menghembuskan nafas terakhir pada 4.51 pagi ini waktu tempatan akibat serangan jantung.


Umur 20 Tahun Sudah Jadi ‘Mamak Ayam’

JAKARTA: Seorang wanita berusia 20 tahun dipercayai menjadi ‘pembekal’ remaja untuk dijadikan mangsa seks warga Amerika Syarikat (AS), Russ Medlin, yang ditangkap di sini, Isnin lalu.

Medlin ditahan selepas dua remaja perempuan mendakwa dia membayar mereka untuk melakukan hubungan seks.

Wanita berkenaan dikenali sebagai Ariyana Ahmad turut dipercayai bertindak sebagai ‘mak ayam’ untuk pekerja seks bawah umur.

Medlin adalah pelanggannya sejak memasuki Indonesia tahun lalu.

Liputan6 melaporkan, Ariyana juga mengakui menerima keuntungan jutaan rupiah hasil kegiatannya itu.

Jurucakap polis Jakarta, Yusri Yunus berkata, sejak Februari lalu, Ariyana aktif menghantar gadis-gadis bawah umur mengikut permintaan Medlin.

Sehingga kini, kira-kira 10 gadis pernah bekerja dengannya.

“Sejak itu, dia menerima sekitar Rp 20 juta sebagai imbuhan membawa gadis bawah umur kepada Medlin,” katanya.

Yusri berkata, setiap minggu, dua atau tiga gadis akan dibawa bertemu Medlin.

“Kita masih teruskan siasatan. Jika setiap minggu dua hingga tiga remaja dibawa, ini bermakna terdapat lebih 10 gadis menjadi mangsa lelaki berkenaan,” katanya.

Hasil penahanan Medlin mendapati dia menjadi buruan kerana terbabit penipuan mata wang kripto di AS.

“Selepas ditahan, kami memeriksa identitinya dan mendapati dia turut dicari oleh agensi penguatkuasa undang-undang luar negara. Pihak polis juga merampas wang tunai lebih AS$20,000 (RM85,000) daripada suspek,” katanya.

AFP melaporkan, laman sesawang negeri Nevada yang menyiarkan nama pesalah seks menyenaraikan Medlin sebagai pesalah ‘tidak patuh’ tahap dua yang bermaksud kedua paling serius, dengan alamat di Las Vegas.

Pada Disember lalu, Jabatan Keadilan AS berkata, tiga orang ditahan atas tuduhan penipuan sebanyak AS$722 juta (RM3 bilion) daripada pelabur yang terpikat dengan pendapatan lumayan hasil daripada bitcoin palsu.

Pendakwa raya di AS menuduh Medlin mengetuai ‘BitClub Network’ (Rangkaian Kelab Bitcoin) yang mengambil wang daripada pelabur menerusi skim ‘ponzi’ (cepat kaya) berteknologi tinggi. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost